Nora Danish & Nedim Tidak Tolak Kemungkinan Bakal Kahwin Tahun Ini

Bagi peminat kepada pasangan romantik, Nora Danish dan Nedim Nazri pastinya teruja untuk melihat mereka naik pelamin secepat yang mungkin. Terkini Nora memberitahu bahawa mereka mungkin akan berkahwin pada hujung tahun ini selepas tiga tahun menyulam cinta.

“Nampak gayanya tahun ini juga kami akan berkahwin. Bagaimanapun sejujurnya saya tidak mahu terburu-buru kerana ia juga perkahwinan kedua saya. Saya tidak mahu berkahwin atas dasar cinta semata-mata, tetapi biarlah kerana Allah”

“Walaupun perbincangan ke arah itu pernah dilakukan, namun kami masih belum menetapkan sebarang tarikh untuk detik bersejarah terbabit. Selain itu, saya juga mengimpikan perkahwinan yang sederhana, apa yang penting kami sebagai pasangan sah bergelar suami isteri,” katanya kepada Berita Harian Online.

Sementara itu, ketika ditanya mengenai kenyataan bapa Nedim, Datuk Seri Mohamed Nazri Abdul Aziz yang juga Menteri Pelancongan dan Kebudayaan tempoh hari, Nora berkata, mereka pernah bertemu beberapa kali namun beliau enggan memberikan sebarang komen mengenai perkara itu demi menghormati status bapa Nedim sebagai menteri.

Terdahulu, Datuk Seri Mohamed Nazri Aziz pernah mengeluarkan kenyataan berhubung hubungan cinta diantara anak lelakinya dengan Nora Danish. Dalam kenyataan tersebut, beliau seolah-olah memberikan lampu hijau atau restu sekiranya mereka ingin berkahwin. (rkty/w)


Tasha Shila Akui Banyak Muhasabah Diri, Lebih Kenal Erti Kehidupan

Pelakon yang sentiasa dihimpit dengan pelbagai kontroversi liar, Tasha Shila mendakwa setelah pelbagai cacian dan hinaan yang dilaluinya sepanjang bergelar anak seni, beliau kini banyak muhasabah diri dan lebih mengenali erti kehidupan sebenar selepas sudah lama berehat panjang dari industri hiburan buat seketika.

“Sepanjang berehat dari dunia hiburan saya banyak belajar tentang kehidupan dan muhasabah diri. Tidak mahu saya fikir apa yang orang mahu fikir tentang diri ini memandangkan fokus utama kini adalah karier sahaja. Saya hanya mahu berehat, tetapi tidaklah terfikir mahu keluar terus dari industri memandangkan ini adalah impian saya sejak kecil lagi”

“Sebab peminat, saya masih berada di sini. Bagi mereka yang membenci pun saya perlu berterima kasih juga. Tentunya setiap kritikan itu banyak membuatkan saya lebih sedar diri. Soal sama ada saya takut untuk kembali aktif bukan sesuatu yang mahu difikirkan, sebabnya saya yakin untuk memberikan yang terbaik selepas ini, katanya kepada Utusan Online.

Tasha yang hampir setahun mendiamkan diri dari dunia hiburan ekoran kontroversi yang dikaitkan dengan dirinya ternyata lebih memilih untuk bersikap jujur kepada semua peminatnya tentang siapa dirinya yang sebenar. Tambahnya lagi, sudah sampai masanya untuk beliau memberi lebih fokus kepada dirinya, kerjaya dan keluarga. (rkty/w)


Sherry Ibrahim Tiada Niat Berkahwin Dalam Masa Terdekat

Hadir dengan imej baru, berhijab, Sherry Ibrahim dalam masa yang sama menjelaskan kepada Kosmo! Online bahawa dia akan lebih memilih watak dalam lakonan selain tidak mahu melakukan adegena bersentuhan.

“Saya akan bekerja seperti biasa namun sesuai dengan perubahan imej, selepas ini saya tidak mahu lagi adegan bersentuhan dengan bukan muhrim. Saya bukan mahu cuba terus berlagak alim tetapi itu adalah salah satu langkah yang saya cuba ambil untuk menjadi Muslimah yang lebih baik,” katanya.

Selain itu, Sherry menjelaskan bahawa teman lelakinya, Fattah Amin juga dalam masa yang sama turut memberikan sokongan kepadanya selain turut menasihati saya dalam banyak perkara. Sementara itu, Sherry mempunyai pandangan sendiri terhadap isu perkahwinan selepas berhijrah.

“Itu pandangan orang, saya tidak boleh hendak halang. Perubahan saya tiada kaitan langsung sama ada untuk berkahwin dalam masa terdekat. Apa yang penting, semua ini adalah untuk ibu bapa saya, Ibrahim Yaacob dan Norliza Maamun yang selama ini tidak putus-putus mendoakan kesejahteraan saya”

“Mama menangis melihat saya waktu kali pertama bertudung dan hampir tidak cam anaknya sendiri. Akhirnya, ceramah-ceramah agama yang sering dihantar oleh mama ke telefon saya membuahkan hasil,” jelasnya lagi. (rtky/s)


Elly Mazlein Sedia Ke Mahkamah Jika Dijemput Pihak Tertentu

Baru-baru ini Faye Kusairi telah menafikan penglibatan beliau didalam konflik penceraian pelakon, Elly Mazlein dan bekas suamiyang hangat diperkatakan di media sosial. Terbaru, Elly tampil menjelaskan bahawa beliau bersedia ke mahkamah demi menyelesaikan konflik yang tercetus.

“Saya tidak mahu komen apa-apa, sekiranya dijemput, saya akan pergi saja ke mahkamah,” katanya kepada m Star Online  ketika diminta mengulas tindakan Faye Kusairy yang meminta Elly Mazlein untuk menarik balik tuduhan tersebut dan memohon maaf kepadanya.

Sementara itu, apabila ditanya tentang permintaan aktres baru itu yang menginginkan Elly membuat permohonan maaf secara terbuka kepadanya ekoran terkesan dengan perkara yang tercetus, Elly masih enggan memberikan sebarang komen berhubung dengan perkara itu.

Pada masa yang sama, ketika cuba menghubungi Faye Kusairi untuk mendapatkan komen balas mengenai krisis yang melanda mereka, Faye nampaknya enggan memberikan sebarang komen atas nasihat peguamnya oleh kerana tempoh dua bulan sudah diberikan. (rkty/w)


Izara Aishah Enggan Jawab Soal Kahwin

Bercinta dengan anak lelaki Datuk K iaitu Adib Khalid, pastinya persoalan mengenai hari bahagia mereka tidak dapat dipisahkan. Bagaimanapun, pelakon yang membintangi filem Showdown, Izara Aishah nyata cuba mengelak daripada bercakap mengenai soal perkahwinan.

“Itu lebih kepada soalan peribadi Izara tak nak jawablah,” katanya ringkas semasa di majlis tayangan filem Showdown katanya sambil menjelaskan bahawa dia sangat berminat dengan produser filem yang ingin memberikannya watak penari.

“Dalam filem ini Izara tidaklah mempunyai banyak babak menari cuma sedikit sahaja itu pun menari tradisional. Mula-mula agak kekok setelah 2 minggu praktis barulah Izara dapat membawakannya. Izara harap selepas ini ada tawaran watak untuk menari dalam filem kerana Izara memang suka menari. Untuk filem ini secara keseluruhannya Izara suka dan puas hati,” katanya sambil tersenyum kepuasan.

Sementara itu, Filem Showdown yang membariskan pelakon seperti Reza Hasbi, Iedil Putra dan Azad Jasmin bakal menemui anda di seluruh pawagam tanah air pada 7 April ini. (rtky/h)


Hanez Suraya Akui Rindu Berlakon, Beri Tumpuan Kepada Keluarga

Pelakon yang baru sahaja menimang cahaya mata pertama kira-kira hujung tahun lalu, Hanez Suraya mengakui sesekali terasa rindu untuk kembali beraksi di hadapan kamera. Namun hasratnya terpaksa dilupakan kerana kini tumpuannya lebih kearah keluarga tersayang.

“Jika diikutkan rasa hati, memang saya berasa rindu untuk berlakon semula. Bagaimanapun keadaan belum mengizinkan saya berbuat demikian. Tawaran untuk saya membintangi drama memang ada, cuma waktunya kurang sesuai. Jadi, nampaknya belum ada rezeki untuk saya kembali ke lokasi penggambaran”

“Saya menguruskan sendiri keluarga dan anak, tanpa pertolongan pembantu rumah. Pendek kata, saya kini jadi ‘supermom’ kerana menguruskan segala-galanya,” jelasnya kepada Berita Harian Online mengenai kehidupannya yang kini sibuk menguruskan hal rumah tangga serta anak sulung perempuan yang tersayang.

Terdahulu suami, Romie ada mengeluarkan kenyataan bahawa jika Hanez ingin berlakon perlu ada syaratnya. Tetapi yang paling penting, watak dan skrip yang diterima perlulah sesuai dengan status Hanez sekarang yang sudah berkeluarga, apalagi bergelar ibu. Malah, beliau juga tidak kisah jika anaknya nanti bakal menjadi bintang popular. (rkty/w)


Neelofa Kesal Pengguna Ditipu, Akui Tidak Terkesan Tudung Diciplak

Pelakon serta pemilik sebuah jenama tudung terkenal, Neelofa mendakwa, tudung tiruan yang berlegar di pasaran tidak menjejaskan perniagaannya, Naelofar Hijab. Tetapi sebaliknya ia lebih terkesan kepada pengguna yang memperoleh barang tidak berkualiti dengan harga yang mahal.

“Tiada istilah kerugian sebab setakat setahun lebih beroperasi permintaan pengeluaran meningkat dari masa ke semasa, termasuklah raya tahun ini pun pengeluaran kami berbeza daripada tahun lepas. Mereka yang terkesan, lebih kepada pengguna dan mereka yang menjual. Apa yang kami kesal, pengguna tertipu dengan harga mahal”

“Harga yang kami tetapkan memang berpatutan tidak melebihi RM100. Mereka menjual barangan tiruan ini kebanyakannya meletakkan harga yang sama atau lebih kurang sama. Mungkin beza tidak kurang RM10. Di sini mangsanya pengguna sebab permintaaan dan pengeluaran kami tidak pernah putus,” katanya kepada Projek MM0.

Jelasnya lagi, kewujudan produk tiruan ini juga boleh mengelirukan pengguna yang baru sahaja mengenali dan membeli jenama itu. Namun bagi pengguna yang berpengalaman pula, perbezaan ketara dari sudut kualiti boleh dilihat jika membandingkan tudung asli keluarannya dengan produk tiruan yang dijual dipasaran.

Sebelum itu, satu serbuan telah diadakan oleh pihak polis di Gombak dan Kajang pada 28 Mac lalu dan telah berjaya merampas sebanyak 79 unit tudung palsu jenama Naelofar Hijab. Hasil serbuan mendapati kira-kira lebih RM7,000 nilai rampasan dibuat daripada serbuan pertama itu. (rkty/w)


Marsha Akui Suami Jagakan Akaun Media Sosial Untuk Elak Sensitiviti

Pasangan yang baru sahaja mendirikan rumah tangga pada hujung tahun lalu, Marsha Milan Londoh mendedahkan bahawa kini suaminya, Mohamed Shaiful Nizam adalah individu yang mengawal aktiviti media sosial beliau bagi bertujuan menjaga sensitiviti semua pihak.

“Kadang kala saya tidak sedar tingkah laku dan gurauan saya berlebihan hingga melanggar sensitiviti mana-mana pihak. Oleh itu, suami saya bersikap protective dan menjadi orang pertama yang mengkritik sekiranya gambar itu kurang sesuai”

“Nasihat dan kritikan yang diberikan suami, saya ambil sebagai panduan demi perkembangan kerjaya. Dia juga menyarankan kepada saya untuk mengubah cara mengacara dengan mengurangkan sikap kebudak-budakan bersesuaian dengan kematangan usia,” jelasnya kepada Berita Harian Online.

Sementara itu dalam perkembangan lain, Marsha sama sekali menafikan dakwaan yang mengatakan beliau obses terhadap suaminya sehingga kerap memuat naik gambar bersama di media sosial. Menurutnya, beliau memilih untuk berkongsi kehidupan mereka hanya selepas sah bergelar suami isteri. (rkty/w)


Fizo Omar Nafi Pelanggan Merusuh Dan Tercedera Ketika Berebut Nombor Giliran

Selepas tersebarnya video mengenai pelanggan tudung jenama Fareeda yang berebut-rebut mendapatkan rekaan terbaru, Fizo Omar dalam kenyataannya melalui Utusan Online menjelaskan perkara tersebut sengaja diperbesarkan oleh sesetengah pihak.

“Tidak, ia langsung tidak seperti yang dihebohkan oleh mereka. Tidak ada adegan merusuh atau kecederaan. Apa yang berlaku, pada kami bukanlah satu isu yang besar pun. Bagaimanapun, saya percaya ada pihak yang cuba campur tangan sehingga perkara ini mendapat perhatian dengan cara yang salah”

“Saya percaya mereka yang mengeluarkan komen di laman sosial itu sebenarnya tidak berada di sana sewaktu hari kejadian, jadi mereka hanya mengambil kesempatan untuk memanaskan keadaan,” katanya.

Bagaimanapun menurut Fizo, dia tidak akan mengambil akan mengambil sebarang tindakan terhadap mereka yang sengaja menyebarkan perkara yang tidak benar. Dalam video pendek yang tersebar di laman sosial, ia memaparkan adegan bersesak-sesak antara lelaki dan perempuan tanpa sebarang kawalan keselamatan. (rtky/s)


Pakaikan Anak Baju Gambar Anjing, Che Ta Dikritik Peminat Di Instagram

Pelakon jelita, Rozita Che Wan sekali lagi menjadi bualan orang ramai apabila beliau memuat naik sebuah video anaknya, Aisyah Dhia Rana berjoget sambil memakai baju bergambar anjing. Tindakannya itu bagaimanapun dikritik ramai sehingga mencetuskan pergaduhan sesama sendiri.

Kebanyakan peminat Che Ta mula menegur tindakannya yang sewenangnya memakaikan anaknya baju bergambar anjing kerana dikatakan tidak elok dipandang. Malah ada juga menyindir sinis dengan mempersoalkan kemampuan kewangan pelakon itu yang seolah tidak ada pilihan baju lain.

Namun begitu, setakat ini Che Ta masih belum memberikan komen balas berhubung perkara yang terjadi. Malah video yang dimuat naik itu turut dibiarkan sahaja di akuan Instagram miliknya walaupun selepas dikritik oleh orang ramai. (rkty/w)


Kecewa Tudung Dipalsukan, Jenama Naelofar Ciplak Dirampas

Mengakui kecewa dengan tindakan sesetengah pihak yang tidak henti-henti memalsukan koleksi tudung keluarannya, Neelofa menjelaskan serbuan telah diadakan di Gombak bagi menyekat aktiviti meciplak jenama tudungnya, Naelofar daripada berterusan.

“Ini bukan hanya soal rugi, tetapi soal usaha lelah saya. Semua isu berhubung tindakan menciplak Naelofar Hijab akan dijelaskan ada sidang media,” kata Neelofa kepada Harian Metro.

Melalui laporan tersebut, selain serbuan yang dilakukan oleh Kementerian Perdagangan Dalam Negeri, Koperasi dan Kepenggunaan (KPDNKK) di sebuah butik pakaian di Gombak, serbuan juga turut dilakukan di Kajang yang dikesan turut menjual tudung ciplak jenamanya itu.

Sebelum ini, Neelofa pernah mengingatkan bahawa pengguna supaya berhati-hati dan tidak terpedaya dengan produk tiruan yang menggunakan nama dan gambarnya malah satu pasukan khas daripada Naelofar Hijab juga turut diwujudkan bagi membasmi perkara tersebut. (rtky/s)


Nazri Aziz Tidak Kisah Anak Lelakinya Mahu Kahwin Dengan Nora Danish

Hubungan cinta diantara pelakon cantik, Nora Danish dan Nedim bukanlah perkara asing didalam industri hiburan tanah air. Terbaru, Menteri Perlancongan dan Kebudayaan, Datuk Mohamad Nazri Aziz yang juga merupakan bapa kepada Nedim menyatakan bahawa beliau tidak kisah jika anaknya ingin berkahwin.

“Mereka sudah besar, kalau dah sama-sama suka, kahwin sajalah. Saya tidak ada double standard terpulanglah kepada mereka, semuanya dah besar-besar. Dua-dua pernah kahwin dan ada anak. Tak ada kasta, masing-masing sama saja,” katanya kepada Utusan Online berhubung hubungan cinta diantara anak lelakinya bersama Nora Danish.

Sebelum ini sekeping gambar Nora Danish mengenakan gaun perkahwinan cantik mula tersebar di laman sosial sehingga menimbulkan spekulasi bahawa beliau akan berkahwin dengan kekasih hatinya, Nedim. Namun begitu, Nora menafikan dakwaan itu dan menyatakan bahawa masih tiada perancangan dalam masa terdekat ini.

Tambahnya lagi, jika sudah sampai waktunya untuk mereka berkahwin, beliau tidak akan sesekali merahsiakan hasrat itu daripada peminatnya. Bahkan sebulan sebelum majlis berlangsung, beliau pasti akan memberitahu peminat-peminatnya selain daripada memuat naik gambar-gambar persiapan perkahwinan. (rkty/W)


Hazama Yakin Genervie Kam Adalah Jodohnya

Setela tiga tahun menjalin hubungan cinta, Hazama bagaimanapun tidak mahu terburu-buru untuk mengahwini kekasihnya, yang juga pemuzik, Genervie Kam. Malah menurut Hazama sendiri, melalui doa dan petunjuk, dia yakin bahawa Genervie merupakan pasangan hidupnya.

“Seperti yang semua sedia maklum kekasih saya bukan beragama Islam jadi kalau hendak berkahwin bukan boleh tangkap muat dan buat keputusan macam itu saja. Perkahwinan bukan benda main-main. Walaupun kami sudah saling mengenali antara satu sama lain dan kedua belah keluarga juga memberi restu tapi banyak perkara yang perlu saya dan dia persiapkan sebelum berkahwin”

“Kalau ikut keinginan dan kemampuan, memang saya mahu berkahwin. Lagi pun, kawan-kawan yang rapat dengan saya termasuk Akim Ahmad juga sudah berkahwin jadi tentulah hasrat itu makin membuak-buak”

“Malah, saya tidak pernah putus berdoa kepada Allah meminta petunjuk adakah Genervie orang yang tepat sebagai calon isteri dan jawapannya memang dia. Saya yakin dia adalah orangnya dan mahu membimbing dia sebaik mungkin”

“Saya juga tidak mahu mendesak atau memberikan tekanan kepadanya dalam soal agama jadi biarlah ia berjalan secara berperingkat,” katanya kepada mStar Online. Semoga perjalana Hazama menuju gerbang perkahwinan akan dipermudahkan. (rtky/s)


Pening Tengok Pakaian Banyak, Che Ta Lelong Pakaian Terpakai Di Instagram

Baru-baru ini kecoh apabila penyanyi nombor satu Malaysia, Datuk Siti Nurhaliza menjual pakaiannya, kini selebriti jelita, Rozita Che Wan pula mengikut jejak yang sama. Pelbagai barangan berjenama ditawarkan menerusi peniagaan Online di Instagram milikya.

“Saya ambil keputusan jual sahaja baju-baju, beg tangan dan kasut yang tidak dipakai kepada mereka yang berminat untuk menambah koleksi. Baju-baju itu masih elok dan semuanya saya pakai sekali sahaja, saya sudah pening kepala tengok pakaian tersebut kerana terlalu banyak”

“Paling murah hanya RM30 sahaja dan mahal pun dalam RM1,000 dan saya tidak ambil untung pun sebab memang ingin jual kepada siapa yang berminat menyimpannya. Manakala beg tangan mengikut harga berpatutan dan bersesuaian dengan jenama tersebut,” katanya kepada m Star.

Akaun Instagram, @prelovedbyrcw yang dibuka sejak enam bulan lalu bukan sahaja menjual barangan terpakai peribadi Che Ta, malah koleksi pakaian anak perempuannya, Aaishah Dhia Rana. Pelbagai jenama dari pereka fesyen tempatan dan juga baju kasual siap dijual. (rkty/w)


"Tunggu Masa Sesuai, Nanti Saya Kongsi"

Baru-baru ini terdapat khabar angin mengatakan bahawa rumah tangga pelakon, Syanie dan suaminya, Nadi Putera sudah berakhir pada awal tahun ini. Namun apabila diminta mengulas, beliau enggan bercerita dan hanya menyatakan beliau kini tenang menghadapi penceraian itu.

“Tunggulah masa yang sesuai, nanti saya kongsi. Tetapi kehidupan saya memang okey ketika ini. Saya memang tidak tertekan pun dengan perkara yang tak sepatutnya. Kalau ada tekanan sekali pun, ia hanyalah mengenai kerja dan keluarga”

“Selain itu memang tiada apa-apa. Saya pada masa sama beruntung kerana ada keluarga seperti ibu dan adik yang sentiasa berada di sisi. Tak ketinggalan teman rapat dan pengurus saya,” jelasnya kepada Berita Harian.

Terdahulu bekas peserta MasterChef Selebriti musim kedua itu pernah mendirikan rumah tangga bersama Mohd Attirmidi Abdul pada tahun 1996 dan bercerai pada tahun 2002. Selepas 12 tahun hidup bersendirian, Syanie telah berkahwin sekali lagi dengan bekas suaminya, Nadi Putera pada tahun 2014 di Langkawi. (rkty/w)


Jimmy Shanley Tunjuk Bukti Bayar Nafkah

Baru baru ini keluarga sebelah bekas isteri kepada pengacara dan penyampai radio popular, Jimmy Shanley mendakwa beliau mengabaikan tanggungjawab dirinya sebagai seorang bapa kerana sudah lama tidak memberikan wang belanja atau nafkah.

Bekas isteri Jimmy Shanley, Nursuhaila Eliani Suhaimi yang juga merupakan Ketua Pegawai eksekutif Natasya Holdings telah menjalani hukuman penjara selama tiga hari pada minggu lepas di Penjara Kajang selepas melanggar perintah mahkamah berhubung hal jagaan anak.

BACA: Ibu Mentua Dakwa Jimmy Shanley Tidak Pernah Beri Nafkah Anak

Jimmi Shanley menerusi Instagram beliau baru baru ini telah memuatnaik sekeping gambar yang menunjukkan simpanan resit pemindahan wang yang disimpan rapi dalam fail sebagai bukti yang beliau pernah menghantar wang belanja atau nafkah untuk anaknya.

“Wahai anakku, jangan main dengan slip bank tu penat daddy simpan slip bank nafkah janda daddy walaupun tak duduk sesama pun dan nafkah kakak. Dari bulan Oktober 2010 sampailah ke April 2016 ni tak pernah lagi tercicir walaupun sebulan”

“Daddy bank in sendiri ke akaun MBB 56274010**** daddy bukanlah orang berada beri sekadar mampu tapi yang penting beringat dan lebih dari satu sen,” tulis Jimmy Shanley mengiringi gambar yang dikongsikan dengan peminat itu.

Makin berpanjangan nampak gayanya sesi menuding jari sesama mereka selepas ini, pelik juga kami sedangkan masing masing sudah ada kehidupan sendiri namun ada sahaja perkara yang tidak kena terus ditimbulkan. (rtky/m)


Gambar Sambutan Majlis Birthday Mawar Rashid Yang Ke 21

Muda lagi rupanya Mawar Rashid dan ingin kami ucapkan selamat menyambut hari lahir yang ke 21 tahun. Baru-baru ini, kelab peminatnya telah mengadakan majlis sambutan hari lahir buat Mawar.

Majlis sambutan tersebut diadakan dengan cukup meriah dan Mawar juga kelihatan cantik sungguh dalam busana merah. Selain itu, majlis tersebut turut dihadiri rakan selebriti dan juga rakan terdekat Mawar.

Setelah namanya melonjak naik sebelum ini kerana gagal menjawab soalan berkaitan GST, Mawar bagaimanapun tidak mudah melatah malah turut merendah diri mengakui kesalahan sendiri dan mahu memperbaiki diri. Apa pun, kami kongsikan bersama anda beberapa keping gambar sepanjang majlis berlangsung. Enjoice!


Leez Rosli, Aepul Selamat Timang Cahaya Mata Sulung

Tahniah kami ucapkan kepada pelakon Leez Rosli dan juga suaminya, penyanyi utama kumpulan Drama Band, Noorsyaiful MD Zalaludin atau Aepul kerana selamat menyambut cahaya mata sulung mereka di sebuah hospital swasta di Bangi.

Bayi perempuan yang diberu nama Nur Safiyya Alisha itu selamat dilahirkan dengan berat 3.5 kilogram. Perkara tersebut turut dikongsikan bersama oleh ahli kumpulan Drama Band di akaun Facebook mereka.

Sebelum ini, Leez pernah mengalami keguguran malah suaminya mengakui sedih dengan berita tersebut namun dalam masa yang sama mereka tidak pernah putus asa untuk mencuba mendapatkan zuriat. Semoga keluarga ini akan terus ceria di samping dilimpahkan rezeki. (rtky/s)


Ruhainies Akui Masih Baru, Perlu Belajar Banyak Perkara

Mengakui sudah disamakan dengan Nora Danish sejak dari bangku sekolah lagi, pelakon baru, Ruhainies menyifatkan perkara tersebut sebagai satu pujian yang tinggi selain merasakan dirinya terlalu kerdil jika dibandingkan dengan Nora.

“Sudah lama sebenarnya persamaan ini diperkatakan orang. Malah, sejak di bangku sekolah lagi, ramai menganggap wajah saya macam Nora Danish. Selepas memasuki dunia seni pun, perkara sama masih diperkatakan lagi”

“Pujian itu bagaimanapun terlalu tinggi untuk saya. Nora sendiri ialah idola saya sejak dulu. Nora sangat hebat dan sudah berada pada tahap terbaik dalam kerjaya seninya. Langkah saya pula baru saja bermula dan masih banyak lagi pengalaman serta ilmu yang perlu dikutip di arena ini,” jelasnya kepada BH Online.

Sementara itu, Ruhainies juga menjelaskan bahawa biar pun seringkali disamakan dengan Nora Danish, namun dia sesekali tidak menggunakannya sebagai ruang untuk menumpang populariti pelakon wanita tersebut. (rtky/s)


Baju Sama Dengan Langsir, Mira Filzah Tidak Terkesan Diejek

Entah di mana silapnya, kini tersebar di laman sosial mengenai pakaian yang digayakan pelakon Mira Filzah dalam satu sesi penggambaran untuk majalah kelihatan sungguh sama dengan corak langsir.

Perkara tersebut mendapat perhatian pengguna di forum CARI, dan mula dikongsikan di laman sosial. Malah Mira Filzah yang dihubungi oleh BH Online turut menyifatkan perkara tersebut sebagai lucu selain tidak terkilan dengan ejekan yang dilemparkan.

“Baju itu dipakai bagi menjayakan sesi fotografi untuk sebuah majalah dan ia disediakan sendiri oleh pihak wartawan media berkenaan. “Tetapi, jika diamati, baju itu sangat cantik. Tidak sangka pula ada corak sama bagi kain langsir”

“Lucu pula apabila ada yang membandingkan baju berkenaan dengan langsir terbabit. Jujurnya, saya tidaklah berasa malu atau kecil hati pun dengan perbandingan itu. Tetapi selepas kejadian ini, mungkin saya akan lebih berhati-hati dengan setiap baju yang digayakan,” katanya. (rtky/s)


Selepas Pulang Dari Umrah, Sharifah Shahirah Hamil Dua Bulan

Pelakon dan pengacara terkenal, Sharifah Shahirah kini mengesahkan beliau kini hamil dua bulan sejurus selepas pulang dari mengerjakan umrah pada hujung Februari lalu. Namun begitu, pada masa yang sama beliau turut bimbang kerana hamil pada usianya yang sudah mencecah 40an.

“Alhamdulillah, saya tidak sangka hamil sekali lagi selepas kali terakhir pada tujuh tahun lalu. Saya dan suami sangat gembira dan terharu. Lebih istimewa apabila khabar gembira itu saya peroleh selepas pulang dari mengerjakan umrah bersama keluarga baru-baru ini”

“Saya berasa seperti hamil anak sulung sebab sudah lama tidak melalui situasi ini. Tentu saya teruja nak melalui detik sedemikian. Apa pun saya perlu lebih berhati-hati kerana bukannya muda lagi. Apa pun, doakan semoga segalanya dipermudahkan Allah,” katanya kepada Harian Metro.

Sementara itu apabila ditanyakan mengenai jantina bayi yang diimpikan pasangan ini selepas kali terakhir hamil tujuh tahun lalu, beliau menjawab bahawa harapan mereka suami isteri untuk anak keenam ini adalah seorang bayi lelaki.

Sebelum ini berita kehamilan Sharifah Shahirah menjadi bualan peminat di laman Instagram miliknya selepas kakak kepada pelakon, Sharifah Sakinah ini memuat naik sekeping gambar beserta kapsyen, perut baru dua bulan kot. (rkty/w)


Izreen Azminda Elak Bertemu Jodoh Dengan Lelaki Muda

Pelakon terkenal, Izreen Azminda yang selalu dikaitkan bercinta dengan beberapa orang lelaki muda sebelum ini ternyata sudah mulai merasa rimas dan tidak selesa dengan gosip sebegitu.

“Orang tanya saya tak rimaskah berkawan dengan lelaki muda. Yang saya boleh katakan, orang yang tak tahu cerita, yang dengar daripada mana-mana pihak dan menuduh saya macam-macam, mereka adalah orang yang tidak tahu apa-apa pun mengenai saya”

“Kalau saya nak kahwin lagi selepas ini, secara rasional dan logiknya, saya akan pilih orang yang boleh jaga saya, kukuh dari segi ekonomi, seorang yang stabil dan matang, orang yang boleh sayang saya dan boleh membuatkan saya rasa selamat dengannya. Kalau lelaki muda ini, susah. Silap haribulan, kita pula yang kena jaga dia,” jelasnya kepada Utusan Online.

Tambahnya lagi, apa yang dapat diperhatikan selalunya didalam industri hiburan pelakon lelaki baru juga agak cepat terjebak dengan cinta lokasi kerana mungkin itu salah satu platform untuk mereka menempah populariti serta mendapat tawaran kerja yang lebih dari sebelum ini.

Terbaru, Izreen dikatakan sedang menjalinkan hubungan istimewa bersama pelakon muda, Redza Rosli. Namun beliau menafikan dakwaan tersebut dengan menjelaskan bahawa hubungan mereka hanya sekadar kawan di set penggambaran tanpa melibatkan sebarang perasaan. (rkty/w)


Elly Mazlein Kongsi Gambar Wajah Anak Perempuan Sulung, Putri Sara Sephia

Pelakon dan penyanyi, Elly Mazlein yang telah selamat melahirkan seorang bayi comel perempuan pada awal Mac lalu, kini berkongsi gambar-gambar wajah anak perempuan sulung beliau, Putri Sara Sephia menerusi akaun Instagram miliknya.

Namun begitu menurut kepsyen Instagram Elly, keadaan kesihatan bayi perempuannya itu tidak begitu sihat kerana telah beberapa hari mengalami sakit kuning. Pada masa sama, beliau juga mengharapkan peminatnya sama-sama dapat mendoakan kesihatan puterinya kembali sihat.

Terdahulu, Elly telah selamat melahirkan bayi perempuan seberat 2.5 kilogram di sebuah pusat perubatan di ibu negara. Jelasnya, beliau bersalin dua minggu awal dari tarikh jangkaan bersalin. Beliau mula mendedahkan nama bayi perempuannya itu selepas tujuh hari kelahiran bayi tersebut.

Dengan ini, kami kongsikan beberapa keping gambar wajah Putri Sara Sephia untuk tatapan semua peminat Elly Mazlein. Enjoice! (rkty/w)


Sherry Ibrahim Berhijab Demi Ibu Ayah

Pelakon terkenal, Sherry Ibrahim yang sebelum ini tidak memakai tudung akhirnya telah membuat keputusan untuk berhijab sepenuhnya pada hari lahir beliau yang ke-33. Jelasnya lagi, keputusan yang dibuat itu adalah bagi menggembirakan hati kedua-dua ibu dan bapanya.

“Keputusan yang saya buat ini begitu singkat sebenarnya. Bersempena dengan hari lahir, saya mahu hadiahkan sesuatu yang bermakna buat ibu dan ayah. Sebelum ini saya membayangkan untuk bertudung selepas berkahwin, tetapi, saya rasa ibu dan ayah juga berhak mendapat rasa bahagia melihat anak mereka bertudung”

“Saya mahu menggembirakan mereka. Saya berasa sayu apabila tidak menyumbang sesuatu kepada mereka. Bayangkan, ibu hampir tidak mengenali saya ketika kami berjumpa dengan imej baharu ini. Saya dapat lihat perasaan gembira pada wajah mereka,” katanya bercerita kepada Berita Harian Online.

Sementara itu, Sherry turut bercerita bahawa sebelum ini beliau rajin mendengar ceramah agama sehingga hati terus berasa terbuka untuk berhijab dan menjadi seorang muslimah yang lebih baik dari sebelum ini. Tetapi apabila diaju soalan tentang haluan kerjaya, beliau hanya menjawab enggan terlalu memikirkannya.

Sherry menerusi akaun Instagram miliknya telah memuat naik gambar imej terbarunya itu bersama ibu dan ayah berserta dengan kapsyen, ini (berhijab) adalah untuk kamu berdua. Saya bersyukur kerana memiliki kamu semua sebagai ibu bapa yang lahir dan membesarkan saya dengan baik. Jasa papa dan mama takkan saya lupakan. Sayang kamu berdua. (rkty/w)


Layan Pelanggan Macam Lembu, Wardina Safiyyah Tegur Pemilik Kedai Tudung

Berikutan viral sebuah video yang menunjukkan orang ramai sedang berasak berebut untuk mendapatkan koleksi terbaru tudung dari jenama terkenal semalam, ramai yang mengkritik sistem pengurusan kedai tudung berkenaan, termasuk Wardina Safiyyah menerusi akaun Facebooknya.

Menurut Wardina, ini bukan kali pertama sistem pengurusan kedai tudung berkenaan membiarkan pembeli beratur panjang, bertolak-tolak diantara lelaki perempuan hanya untuk membeli koleksi tudung terbaru mereka. Peniaga juga perlu tahu adab melayan pelanggan dengan betul.

Selain itu, Wardina turut meluahkan rasa terkilannya terhadap pemilik butik yang hanya tersenyum kegirangan sambil geleng kepala kononnya pening melihat gelagat orang ramai yang menyerbu kedai mereka, tanpa melakukan sebarang tindakan untuk mengatasi masalah berkenaan.

Rata-rata pengikut Wardina bersetuju dengan pendapat yang disuarakan dan ada juga yang berang dengan menyalahkan pengurusan pemilik tudung berkenaan yang sanggup membiarkan sahaja perkara itu berlaku berulang kali. (rkty/w)


Fasha Sandha Kongsi Rahsia Turun Berat Badan Melalui Muay Thai

Kelihatan kurus selepas bercerai, baru-baru ini pelakon Fasha Sandha bermurah hati berkongsi rahsia untuk kelihatan kurus. Menurut ibu tunggal ini, rahsia dirinya ramping adalah dengan menyertai kelas Muay Thai.

“Dah hampir dua bulan saya sertai kelas Muay Thai. Memang banyak kurang berat badan saya. Saya target nak berat badan sekitar 50 hingga 55 kilogram, insya-Allah tercapai,” katanya kepada Media Hiburan.

Tambah Fasha lagi, selain dapat mengekalkan bentuk tubuh badan, pelakon ini juga menyatakan bahawa ilmu Muay Thai juga membantunya apabila ada melibatkan babak-babak lakonan yang memerlukan dirinya beraksi sendiri.

Apa pun semoga Fasha tabah menjalani kehidupan seharian. Sebelum ini Fasha pernah menjelaskan bahawa dia mendapat hak penjagaan anak sepenuhnya selain mengakui hubungan bersama suami baik baik saja. Bak kata Fasha dalam rancangan Melodi baru-baru ini – cinta tak seharusnya memiliki. (rtky/s)


Sekitar Majlis Resepsi Kedua Perkahwinan Anzalna Nasir, Hanif Zaki

Pelakon jelita, Anzalna Nasir yang telah berkahwin pada hujung Febuari lalu dengan pasangannya, Hanif Zaki kini telah melangsungkan sebuah lagi majlis resepsi kedua perkahwinan mereka di Grand Ballroom, Dewan Perdana Felda, Kuala Lumpur.

Jika dulu Anzalna pernah menggayakan gaun cantik dan kembang seperti puteri, kini pada majlis kedua pula beliau sekali lagi tampil menawan disamping suami tersayang dengan memakai busana songket berwarna ungu.

Kedua mereka juga tampak manis dan segak diatas pelamin yang dihiasi bunga-bunga segar.

Majlis resepsi yang cukup indah itu turut dihadiri oleh barisan selebriti tanah air, ahli keluarga serta teman rapat pasangan. Dengan ini, kami kongsikan beberapa keping gambar sepanjang majlis resepsi kedua perkahwinan Anzalna Nasir dan pasangan, Hanif Zaki. Enjoice! (rkty/w)


Suami Adira AF Mohon Masyarakat Terima Pernikahan Mereka

Sejak kisah pernikahan mereka tersebar, suami Adira AF, Datuk Seri Adnan Abu, menjelaskan bahawa mereka tidak habis-habis dihentam namun dalam masa yang sama, dia tidak cepat melatah dengan tohmahan sebegitu. Baru-baru ini, kecoh pula mengenai pasangan ini bercium di khalayak.

“Bercium ada pelbagai jenis dan tidak semestinya pada mulut saja. Apa yang berlaku adalah kami berada di belakang pentas di mana isteri saya mencium tangan sebelum membuat persembahan. Saya beri kucupan di dahi tanda restu”

Tidak sangka ada yang memerhati dan menambah rasa kepada cerita itu sehingga menjadi sensasi. Lagipun kami sudah sah sebagai suami isteri dan halal untuk bersentuhan, namun kami masih lagi tahu batas untuk tidak keterlaluan depan orang ramai,” jelasnya yang dipetik daripada BH Plus.

Selain itu, suami Adira ini juga berharap agar masyarakat dapat menerima jodoh mereka dengan hati yang terbuka dan mendoakan yang terbaik buat mereka. Semoga kehidupan pasangan ini akan dipermudahkan segala urusan. (rtky/s)


Wak Doyok Enggan Ulas Panjang, Akui Ia Terlalu Peribadi Untuk Dijawab

Sebelum ini terdapat desas desus mengatakan Wak Doyok kini sedang rapat dengan seorang wanita yang didakwa merupakan bekas personaliti TV3, Azrinaz Mazhar Hakim. Namun apabila ditanya mengenainya, Wak Doyok enggan mengulas lanjut berkenaan perkara itu kerana dikatakan terlalu peribadi untuk dijawab.

“Maafkan saya. Ia terlalu peribadi dan saya tidak mahu mengulas. Lagipun saya tidak mahu setiap komen atau jawapan saya disalah tafsir. Sebab itu adalah lebih baik saya berdiam diri sahaja. Saya buat tak tahu saja apa yang peminat atau orang sekeliling saya perkatakan. Persepsi mereka saya hanya anggap biasa saja”

“Malah, apabila gosip seperti ini tersebar, saya tidak terkejut pun. Cukup antara saya dan dia saja tahu. Kalau orang kata kami selalu bersama sebab berkongsi minat sama iaitu feysen, tidak juga sebab saya selalu buat hal sendiri. Tidak wajar untuk orang memberi andaian sedemikian,” katanya kepada Harian Metro.

Gosip percintaan diantara Wak Doyok dan Azrinaz mula menjadi buah mulut orang ramai apabila mereka sering dilihat hadir bersama dalam menghadiri beberapa majlis jemputan. Malah kekerapan mereka memuat naik gambar berserta dengan kepsyen romantis di media sosial turut menguatkan lagi dakwaan itu. (rkty/w)


Ajak Shiro Jadi Ultraman Tunai Permintaan Pesakit Kanser

Baik sungguh hati pelawak, pelakon dan juga pengacara radio, Ajak Shiro apabila berusaha untuk memenuhi permintaan seorang kanak-kanak, Hafiq Qayyum, yang menghidap kanser yang tersebar di laman sosial.

Terpanggil dengan permintaan tersebut, Ajak Shiro bersama pemilik kostum Ultraman telah sama-sama melawat Qayyum. Maka tiada apa lagi yang menggembirkan Hafiq Qayyum selain dapat menyaksikan sendiri Ultraman di depan mata.

Melalui gambar Hafiq Wayyum yang tersebar sebelum ini, dia berjanji untuk melawan derita kanser yang dihadapinya jika dapat bertemu dengan Ultraman. Tahniah kepada Ajak dan juga rakan Ultraman Cosplay Legacy yang prihatin dalam menceriakan pesakit seperti Hafiq.

Rata-rata peminat Ajak di Instagram memuji tindakannya itu malah ada yang menyifatkan Ajak sebagai hero sebenar. (rtky/s)


Zahiril Adzim Mahu Tunai Haji Jika Ada Peluang, Rezeki

Pelakon Zahiril Adzim serta isterinya Shera Aiyob yang baru sahaja pulang dari mengerjakan umrah di Mekah berkata, dia berhajat untuk melakukan ibadah haji pula selepas ini sekiranya diberi peluang dan rezeki.

“Insya-Allah sekiranya diberi peluang dan rezeki saya mahu mengerjakan ibadah haji pula selepas ini,” katanya yang begitu teruja apabila menceritakan saat-saat dia sekeluarga mengunjungi tanah suci Mekah baru-baru ini.

Pemergiannya ke tanah suci Mekah buat kali kedua ini, sungguh bermakna kerana hajatnya untuk membawa anaknya itu ke Gua Hira akhirnya termakbul.

“Tercapai juga untuk saya bawa anak ke Gua Hira tempat Nabi Muhammad menerima wahyu itu. Bila sampai ke puncak rasa sayu, sebak sekali serta kita dapat menikmati kesucian tempat tersebut,” katanya yang ditemui di majlis tayangan filem Redha.

Di majlis tersebut juga, Zahiril turut berlakon dalam filem Redha bersama-sama dengan Remy Ishak, Nadiya Nisaa serta Namron. Filem ‘Redha’ bakal ditayangkan pada 14 April ini. (rtky/h)


Nadiya Nisaa Idam Anak Perempuan

Pelakon Nadiya Nisaa yang bakal melahirkan anak keduanya pada bulan Ogos depan melahirkan rasa bersyukur dan turut mengimpikan cahaya mata perempuan, akan tetapi naluri keibuannya berkata, bakal mendapat anak lelaki lagi.

“InsyaAllah dalam bulan 8 tarikh bersalin dan saya akan berehat buat sementara waktu ini. Setelah 4 tahun jarak antara anak pertama dan sekarang ini bakal melahirkan anak kedua saya bersyukur sekali”

“Cuma saya kalau boleh mahukan anak perempuan pula. Tapi saya rasa macam lelaki,” katanya yang tetap bersyukur setelah menunggu selama 4 tahun akhirnya dia dikurniakan lagi cahaya mata.

Untuk proses kehamilan ini, Nadiya memberitahu dia mengalami keletihan yang lebih teruk berbanding ketika melahirkan anak sulungnya.

“Kali ini rasa lebih teruk sedikit dan penat. Saya pun dah beberapa kali skip check-up sebab tidak sempat kerana sibuk dengan kerja. Dalam masa yang sama juga saya tidak menyediakan keperluan yang terlalu banyak kerana kakak saya pun baru sahaja melahirkan anaknya, jadi saya ambil sahaja barang yang sudah saya lihat,” ujarnya.

Dalam pada itu, Nadiya Nisaa turut berganding bersama Remy Ishak, Namron serta beberapa lagi pelakon lain dalam menjayakan filem ‘Redha’ yang bakal ditayangkan pada 14 April depan. (rtky/h)


Jenaka Berkaitan Politik, Maya Karin Tidak Takut Dikenakan Tindakan

Seperti diduga, kenyataan Maya Karin untuk berhenti dari industri seni tanah air hanyalah jenaka bersempena dengan April Fools pada 1 April lalu. Baru mahu berangan dapat internet percuma seluruh Malaysia.

Menerusi laporan BH Online, Maya menjelaskan dirinya masih aktif dalam bidang lakonan dan juga pengacaraan dan dalam masa yang sama tidak mahu ada salah sangka terhadap kenyatannya itu.

“Kenyataan yang dibuat di akaun Twitter semalam itu hanya jenaka bersempena kehadiran April Fools. Saya masih berlakon dan aktif dalam bidang seni malah akan terus berkecimpung di arena ini selagi ada tawaran”

“Saya sengaja membangkitkan isu politik kerana ia sedang hangat diperdebatkan. Tidak sangka ada pula yang memandang serius jenaka yang dibuat oleh saya semalam”

“Begitupun, saya tidak takut dikenakan tindakan atau sama ada gurauan saya itu memberi impak kepada kerjaya seni. Apa yang ingin saya tegaskan saya tidak terbabit dengan mana-mana parti politik,” katanya. (rtky/s)


Tiada Istilah Favortism, Ziana Zain Nafi Pilih Bulu Dalam MLM 2016

Juri tetap program komedi Maharaja Lawak Mega 2016, Ziana Zain menafikan dakwaan yang mengatakan beliau bersikap pilih bulu didalam program itu apabila setiap kali memberikan komen persembahan para peserta.

“Saya sering sebut kumpulan seperti Bocey atau Joras sebagai contoh rujukan kepada peserta lain untuk terus berusaha selain beri semangat kepada mereka. Jadi tiada istilah favortism pun dalam MLM 2016. Peserta perlu terima setiap teguran yang diberikan untuk dijadikan satu cabaran”

“Saya beri contoh yang terdekat untuk mereka belajar bagaimana sesetengah kumpulan itu boleh tampil dengan idea dan persembahan yang semakin bagus. Saya akan ambil contoh yang terdekat sebagai rujukan yang paling mudah,” jelasnya kepada portal Astro Gempak.

Menurutnya, peserta perlu bersikap terbuka dan profesional menerima teguran juri dan menganggap ianya sebagai rujukan untuk mereka memperbaiki persembahan di masa hadapan. Malah untuk menjadi antara yang terbaik, mereka harus tabah mengharungi pelbagai kritikan.

Program Maharaja Lawak Mega 2016 telah dihoskan oleh pengacara terkenal, Datuk AC Mizal yang bersiaran secara langsung dari Dewan Teater Selangor, Shah Alam pada setiap hari Jumaat bermula dari jam 10 malam di saluran Astro Warna (132) dan Mustika HD (134). (rkty/w)


Tony Eusoff Mohon Maaf Pada Peminat

Melalui Harian Metro, pengurus kepada Tony Eusoff, Azlan Ahmad menjelaskan bahawa pelakon itu memohon maaf terhadap peminatnya di atas apa yang berlaku. Tony baru-baru ini dihadapkan ke mahkamah kerana memiliki dadah terkawal di Singapura.

“Dia berjanji tidak akan sorok apa-apa sehingga kes ini selesai,” kata pengurusnya kepada portal berita tersebut. Tambahnya, sepanjang tempoh tersebut, dia ada menghubungi Tony namun belum sempat berjumpa dengannya.

Menurut laporan Berita Harian Singapura, Tony didakwa memiliki satu paket yang mengandungi tidak kurang daripada 4.56 gram cebisan bahan sayuran yang dianalisis dan didapati mengandungi campuran ganja.

Tony ditahan semasa sampai ke dewan ketibaan bas Penguasa Imigresen dan Pusat Pemeriksaan (ICA) di Pusat Pemeriksaan Tuas pada awal bulan lalu. Jika sabit kesalahan, boleh dipenjara sehingga 10 tahun, didenda sehingga hampir RM60,000 atau kedua-duanya sekali. Kes akan didengar lagi di Mahkamah Negara Singapura pada 12 April. (rtky/s)


Bakal Jadi Bapa, Waris Kongsi Berita Gembira Di Instagram

Tahniah kami ucapkan kepada penyanyi rap Waris yang bakal bergelar bapa tidak lama lagi. Seringkali berkongsi gambar aktivitinya di Instagram, Waris juga menggunakan medium tersebut untuk berkongsi cerita menarik bersama peminat.

Perkongsian tersebut bermula hanya dengan gambar alat ujian kehamilan dan baru-baru ini, Waris telah memuatnaik video imbasan kehamilan. Bagaimanapun, penyanyi ini tidak menyatakan usia kandungan tersebut.

Rata-rata peminat Waris mengucapkan tahniah di atas kejayaannya itu selain mendoakan agar segalanya berjalan lancar. Buat Waris, semoga semua urusan dipermudahkan dan dilimpahkan rezeki. (rtky/s)


Fathia Latiff Redha Terima Rezeki Selepas Berhijrah, Bertudung Penuh

Masih baru lagi mengenakan hijab, Fathia Latiff dalam masa yang sama menjelaskan bahawa dia redha dengan ketentuan Tuhan mengenai rezekinya. Menjadi duta kepada beberapa produk, Fathia akur jika kontraknya tidak akan disambung selepas ini.

“Saya mempunyai kontrak sebagai duta dengan beberapa syarikat. Jika ada rezeki dan penampilan baharu saya diterima, insya-Allah kontrak itu akan disambung. Jika tiada rezeki, saya percaya Tuhan akan hadirkan sesuatu yang lebih baik nanti”

“Saya juga mungkin terpaksa menolak tawaran berlakon beberapa drama kerana imej baharu ini. Saya tidak kisah, namun untuk membuka tudung mungkin tidak sesekali,” katanya kepada BH Online. Fathia juga bakal muncul dengan perniagaan pakaian tidak lama lagi.

Selain itu, pelakon ini dalam masa yang sama turut menyatakan rasa bersyukur kerana telah diberi hidayah oleh Allah ketika usia muda. Malah katanya perasaan untuk berhijab hadir secara tiba-tiba dan bukanlah atas paksaan atau tekanan mana-mana pihak.

“Jujurnya, saya mula bertudung sebelum menjalani penggambaran sebuah drama di New York lagi. Ketika itu, hati saya tergerak untuk memulakan penghijrahan, tetapi saya harus melakukannya secara perlahan-lahan. Alhamdulillah, sejak dua hari lalu, saya sudah bertudung sepenuhnya,” katanya. (rtky/s)


Umrah Nubhan, Firman Tidak Kesampaian

Sudah bersiap sedia dan menjelaskan segala bayaran sebelum hari penerbangan ke Tanah Suci, Nubhan memaklumkan kepada Harian Metro bahawa dia kerugian lebih RM50,000 membabitkan 12 anggota keluarga lain apabila ditipu syarikat pelancongan.

BACA: Firman Tunai Hasrat Ibu Bapa Mahu Jejak Kaki Ke Tanah Suci

“Saya memang marah, bengang dan terkilan dengan sikap tidak bertanggungjawab pihak berkenaan. Tergamak mereka menipu kami yang nak pergi menunaikan umrah. Selepas ini saya berharap pihak berwajib boleh menjalankan siasatan lebih lanjut agar tidak ada lagi mangsa terkena,” katanya.

Sementara itu, penyanyi Firman Basir yang turut mengambil pakej yang sama dengan Nubhan turut mengalami nasib yang sama menyebabkan mereka terkandas di Lapangan Terbang Antarabangsa Kuala Lumpur (KLIA), Sepang, malam tadi.

“Tidak sangka apabila kami tiba di kaunter pendaftran nama kami tidak ada dalam senarai. Agak terkejut juga kerana semua perkara sudah selesai beberapa minggu lalu. Selepas medapat maklumat daripada pihak berkaitan, ternyata kami ditipu,” jelas Firman yang mengalami kerugian hampir RM20,000.

Selain Nubhan dan juga Firman, terdapat 55 yang lain termasuk ibu bapa dan adiknya dijadual berangkat ke Makkah dengan penerbangan jam 8.45 malam tadi. Jelas sekali perkara tersebut mengecewakan Firman kerana dia memang berhasrat untuk membawa kedua ibu bapanya menunaikan umrah selepas memenangi program realiti itu.

Menurut Nubhan di akaun Instagramnya, individu yang terlibat dalam penipuan melalui syarikat pelancongan yang bertanggungjawab telah pun diberkas oleh pihak polis. Semoga yang menipu mendapat balasan setimpalnya. (rtky/s)


Di Sekitar Sambutan Meriah Birthday Mira Filzah Yang Ke 23 Tahun

Teringin juga sebenarnya pergi majlis sambutan hari lahir Mira Filzah, namun apakan daya, hanya mampu lihat dari Instagram saja. Apa pun selamat hari lahir kami ucapkan kepada Mira Filzah yang menyambut hari lahirnya yang ke 23 tahun pada 2 April.

Sambutan hari lahir pelakon tersebut telah diadakan di Hotel Concorde Shah Alam itu diadakan oleh kelab peminat Mira Filzah, Mira Filzah FC. Selain itu, Mira juga dilihat menangis terharu di atas sambutan majlis tersebut.

Apa pun, semoga Mira Filzah akan terus menyinar di dalam industri lakonan selain dapat menambahbaik mutu lakonan selepas ini. Kami kongsikan bersama anda beberapa keping gambar sepanjang majlis berlangsung. Enjoice! (rtky/s)


Maya Karin Mahu Bawakan Usul Internet Percuma Seluruh Negara

Tidak tahulah sama ada Maya Karin bergurau sempena April Fools semalam atau memang pelakon ini mahu berhenti dari bidang hiburan. Malah lebih mengejutkan, Maya juga menyatakan keinginannya untuk menjadi menyertai dunia politik.

“Setelah berfikir masak masak pada tahun ini, saya ambil keputusan untuk membuat perubahan, nak berhenti dari industri hiburan dan sertai politik! #MYboleh,” tulisnya.

Perkara tersebut disuarakan Maya melalui akaun Twitter miliknya dan lebih menarik lagi, Maya juga turut menyenaraikan usul pertamanya adalah untuk memberikan perkhidmatan internet percuma di seluruh negara. Kami sokong internet percuma dan laju.

Apa yang dikongsikan oleh Maya mendapat perhatian daripada peminatnya yang rata-rata bersedia menyokong Maya jika pelakon wanita ini bertanding nanti. Jadi, adakah anda sudah bersedia untuk mengundi Maya Karin jika perkara ini jadi suatu kenyataan? (rtky/s)


Daphne Iking Mahu Dinilai Dari Cara Kerja, Bukan Personaliti Peribadi

Jika kebanyakan barisan selebriti yang mengandung berkongsi perkembangan mereka di Instagram, ia berbeza buat personaliti televisyen, Daphne Iking kerana hanya mengumumkan kelahiran anak ketiganya pada pertengahan Mac lalu. Namun Daphne mempunyai alasan tersendiri.

“Ketika mengandungkan anak sulung, Isobel, ia bukanlah isu besar memandangkan saat itu saya tidak terlalu aktif dalam kerjaya. Cuma, pernah sekali bekas majikan meminta penerbit program yang saya kendalikan itu memastikan diri saya tidak dilihat seperti sedang hamil”

“Jadi, apabila hamil anak kedua, saya tidak banyak mengumumkannya secara terbuka. Cukup dengan memuat naik gambar di Facebook dan Twitter. Itu pun, apabila penganjur mendapat tahu saya hamil, mereka tidak menawarkan saya mengendalikan majlis”

“Mula-mula saya ingatkan mereka risau dengan kesihatan diri, tetapi rupa-rupanya mereka mahukan pengacara majlis yang seksi dan boleh memakai gaun ketat. Bagi saya, wanita hamil adalah seksi. Tetapi tidak semua orang berfikiran begitu,” katanya dipetik dari BH Online.

Tambah Daphne, dia tidak mahu orang menilai dirinya hanya melalui penampilan tetapi melalui cara dirinya bekerja. Nama anak ketiga Daphne (lelaki) ialah Isidore bersempena dengan nama datuknya. (rtky/s)


Fathia Latiff Akui Alpa, Mahu Perbaik Diri

Sebelum ini, Fathia Latif pernah menyuarakan hasaratnya untuk bertudung dan melalui Harian Metro, pelakon jelita jelita ini menjelaskan bahawa dia sudah bersedia untuk berhijab penuh.

“Sebelum ini banyak kekurangan pada diri saya sehingga menyebabkan saya lupa dan alpa. Syukur kerana Allah tetap memberikan hidayah-Nya kepada saya. Begitupun walaupun saya sudah berhijab jangan anggap saya sudah bagus kerana banyak perkara yang perlu saya pelajari dan dalami,” katanya.

Kata Fathia, dia menyedari bahawa menutup aurat bagi wanita adalah wajib dan tidak ada sebab mengapa dia tidak melaksanakan perkara yang seharusnya dilakukan oleh seorang muslimah.

Tambahnya, dia sudah mula belajar berhijab setelah pulang dari New York, Amerika Syarikat bagi menjalani pengambaran drama bersiri. Keputusan untuk berhijab sepenuhnya pula dibuat beberapa hari lalu malah Fathia juga mengharapkan doa dari peminat agar keputusan yang diambilnya itu membawa kebaikan kepada semua. (rtky/s)


Sekitar Majlis Baby Shower & Doa Selamat Linda Rafar

Setelah mengambil keputusan untuk kembali berdamai selepas insiden penceraian, Linda Rafar dan suaminya, Syed Aiman baru-baru ini telah mengadakan majlis baby shower dan doa selamat. Tahniah kami ucapkan kepada pasangan ini kerana bakal menimang cahaya mata tidak lama lagi.

Lebih unik lagi, majlis tersebut diserikan lagi dengan kehadiran rakan dan keluarga selain turut menampilkan tema bertelekung buat wanita. Semuanya kelihatan manis-manis belaka.

Sebelum ini, Linda mengakui dia mengambil keputusan untuk kembali berdamai dan rujuk bersama suaminya adalah kerana masih sayangkan anak. Malah dia juga mengakui tidak matang dan terburu-buru dalam membuat keputusan.

“Kami berdua pernah gagal dalam perkahwinan pertama. Perkara itu memberikan kami banyak pengajaran. Takut lagi untuk hadapi semua itu. Tapi, saya bersyukur kerana apa yang berlaku pasti ada hikmahnya”

“Saya sendiri perlu bersangka baik jika diuji perkara sebegini. Doakan kami ya,” memetik kembali penjelasannya kepada Utusan Online. Kami kongsikan bersama anda beberapa gambar sepanjang majlis doa selamat dan baby shower berlangsung. (rtky/s)


Ibu Mentua Dakwa Jimmy Shanley Tidak Pernah Beri Nafkah Anak

Bekas ibu mentua Jimmy Shanley, Datin Monirah Kassim menyifatkan tindakan Jimmy menfailkan perintah komital ke atas anaknya, Nursuhaila Eliani Suhaimi sehingga menyebabkan beliau dikenakan penjara selama tiga hari adalah bertujuan untuk membalas dendam.

“Saya nak ucap tahniah kepada Jimmy kerana menjadi seorang ‘bapa kura-kura’ dengan membiarkan anaknya berjalan dan membesar sendiri,” katanya kepada portal My News Hub sambil mendakwa Jimmy sebagai seorang bapa yang tidak bertanggungjawab kerana tidak pernah memberi nafkah walau sesen.

Menurut Datin Monirah lagi, beliau percaya tindakan Jimmy yang melampau itu mungkin berikutan daripada kejadian Jimmy yang tidak mendapat hak lawatan selama tiga hari walaupun ketika itu, Suhaila telah pun mengikut keputusan mahkamah.

Terdahulu, Mahkamah Rayuan Syariah telah memutuskan Suhaila menjalani hukuman penjara tiga hari kerana mengingkari perintah berhubung lawatan dan bermalam membabitkan anak mereka. Bagaimanapun, panel tiga hakim Mahkamah Rayuan Syariah mengurangkan jumlah penjara daripada tujuh ke tiga hari. (rkty/w)


Rezeki Fasha Sandha Lepas BErcerai Mencurah Curah

Mengakui kehidupannya kini lebih tenang selepas bercerai, Fasha Sandha dalam masa yang sama turut mendapat hak penjagaan penuh terhadap anaknya namun suaminya masih boleh melawat anak mereka bila-bila masa.

“Kami berpisah bukan kerana kehendak masing-masing tetapi kerana keadaan. Jadi selepas berpisah, hidup saya kini lebih tenang. Bagaimanapun hubungan antara saya dengan bekas suami masih baik kerana dia adalah ayah kepada dua orang anak kami”

“Dia juga ada telefon tapi saya anggap itu lebih kepada atas urusan untuk anak-anak. Jadi bila dia beri ucapan hari lahir kepada saya, saya tak anggap apa-apa cuma mungkin sebagai penghargaan kepada saya sebagai ibu kepada anak-anaknya,” jelas Fasha kepada Media Hiburan.

Selain menjelaskan kehidupannya kini sangat sibuk dan rezekinya mencurah curah selepas bercerai, Fasha juga memberitahu, dalam masa yang sama dia terpaksa beberapa tawaran lain. (rtky/s)


Tony Eusoff Ke Mahkamah Kerana Memiliki Dadah Di Singapura?

Pelakon yang pernah membintangi Telefilem Saloma, Tony Eusoff telah diheret ke mahkamah Singapura semalam atas tuduhan memiliki dadah. Menurut laporan Berita Harian Singapura, Tony didakwa memiliki dadah terkawal Kelas A di bawah Akta Penyalahgunaan Dadah.

BACA: Tony Eusoff & Diana Johor Sertai Kelab Selebriti Saman Gulatis

Menurut laporan itu lagi, kertas pertuduhan itu menyatakan bahawa beliau memiliki satu paket yang mengandungi tidak kurang daripada 4.56 gram cebisan bahan sayuran yang dianalisis dan didapati mengandungi campuran ganja.

Tony yang berada di Singapura bagi menjalani penggambaran drama The Hush yang bakal ditayangkan pada bulan depan, ditahan semasa sampai ke dewan ketibaan bas Penguasa Imigresen dan Pusat Pemeriksaan (ICA) di Pusat Pemeriksaan Tuas pada awal bulan lalu.

Dadah Kelas A disifatkan sebagai dadah paling berbahaya dan menagihkan di negara tersebut. Jika sabit kesalahan, boleh dipenjara sehingga 10 tahun, didenda sehingga hampir RM60,000 atau kedua-duanya sekali. Kes akan didengar lagi di Mahkamah Negara Singapura pada 12 April. (rkty/w)


Siti Sarah Luah Perasaan Diejek Sejak Dari Kecil Di Instagarm

Setelah sekian lama memendam perasaan, penyanyi Siti Sarah akhirnya meluahkan rasa terkilannya di Instagram terhadap sesetengah individu yang gemar menghabiskan masa mengutuk dan menghina sesuatu yang dianggap buruk dipandangan mata mereka.

“Pada awal tadika ada budak panggil saya, hidung awak macam babi, saya marah dan pangil die nenek kebayan, lalu budak tu marah dan menangis sebab saya panggil die nenek kebayan. Biasa la budak-budak, masuk sekolah rendah sama jugak”

“Tapi dah biasa, masuk sekolah menengah hampir setiap hari kene ejek hidung hidung hidung, sampai kadang-kadang mengelak nak naik bas, tunggu dah tak ramai baru naik bas,” luah penyanyi tersebut menerusi akaun laman Instagram miliknya itu.

Walaupun tidak pernah bercerita panjang mengenainya, namun Siti Sarah tetap positif menghadapi perkara ini dengan menganggap kehidupan yang dikecapi kini sangat membahagiakan, apatah lagi dianugerahkan tiga orang anak dan suami yang tercinta.

Malah, rata-rata pengikutnya di Instagram menyokong penyanyi itu dengan memberikan kata-kata semangat untuknya terus melalui kehidupan dengan rasa syukur dengan kebolehan diri. Malah ada juga yang berang dengan perbuatan mereka yang terlalu hebat menghukum keburukan orang lain.

Apa- apa pun, perkara ini tidak sepatutnya berlaku didalam budaya masyarakat kita, dan lebih menyedihkan, individu yang meninggalkan komen tersebut bagai merasakan diri terlalu sempurna. Semoga Siti Sarah terus tabah dan kuat menghadapi dugaan yang diberikan. (rkty/w)


Hafiz Suip Harap Tunang Cepat Sembuh

Penyanyi terkenal, Hafiz Suip meluahkan rasa bimbang terhadap bakal isterinya, Nureffy Jasreel, yang ditahan di hospital akibat jangkitan demam denggi sejak Ahad lalu. Kebimbangan beliau bertambah apabila memikirkan perkahwinan mereka akan berlangsung tidak lama lagi.

“Ini merupakan dugaan yang paling berat apabila tunang saya ditahan di wad kerana demam denggi dan apa yang lebih membimbangkan saya adalah platlet darah dia mencecah rendah sehingga 16 bpl (billion perliter)”

“Saya sungguh risau sehingga bermacam-macam benda negatif bermain difikiran saya, maklumlah demam denggi ini sangat bahaya dan boleh membawa maut, majlis kami pula sudah tidak lama lagi sahaja,” jelasnya kepada portal m Star.

Sementara itu, Hafiz yang mengikat tali pertunangan dengan Nureffy pada Februari lalu berkata, pada ketika ini beliau perlu menumpukan sepenuhnya perhatian kepada bakal isterinya itu supaya dapat pulih seperti sedia kala dan segala yang dirangcang akan berjalan dengan lancar.

Pasangan yang bakal bernikah pada 14 Mei di Kuching, Sarawak, ini berkata, persiapan untuk majlis berkenaan sudah hampir selesai, majlis pula akan diadakan sebanyak empat kali iaitu majlis khatam Al-Quran, majlis berinai dan dua majlis resepsi iaitu sebelah lelaki dan perempuan. (rkty/w)


Nora Danish Gayakan Tudung Jenama Sendiri Di Bumi Iceland

Sudah pulang ke bumi Malaysia baru-baru ini, nampaknya Nora Danish sudah mula memuatnaik gambar percutiannya ke Iceland baru-baru ini, dan yang paling menarik, pelakon ini juga turut berkongsikan gambar di sebalik penggambaran tudungnya di sana.

Boleh tahan juga gambar-gambar yang dikongsikan dan pastinya peminat Nora menantikan produk terbaru daripada jenama pelakon tersebut. Tidak mengira iklim sejuk di sana, Nora nampak tenang bergambar tanpa mengenakan pakaian tebal berlatarbelakangkan air terjun dan keindahan alam yang lain.

Sebelum ini, peminat sudah pun cemburukan Nora kerana telah melancong bersama keluarga dan Nedim ketika Malaysia sedang dilanda cuaca panas. Kami kongsikan beberapa keping gambar sepanjang Nora Danish berada di sana. Enjoice! (rtky/s)


Lara Alana Tercalon Dalam ABPBH, Awal Ashaari Akui Rasa Bersalah

Pelakon dan pengacara terkenal, Awal Ashaari terkejut apabila anak perempuannya, Lara Alana yang baru sahaja berusia setahun enam bulan, telah tercalon didalam kategori Personaliti Media Sosial Popular Anugerah Bintang Popular BH ke-29 (ABPBH 29).

“Sebelum ini Lara pernah tercalon dalam kategori online untuk Anugerah Influence Asia 2015, tetapi saya tidak pernah promosikan untuknya apatah lagi meminta peminat mengundi, kerana tak tergamak nak berbuat demikian. Instagram itu bukannya Lara, tetapi saya. Apabila perkara itu berlaku seolah-olah saya pula yang tercalon.

“Lara bukannya selebriti, sebaliknya hanya anak kepada selebriti. Jadi tidak sesuai kalau nak menggelarnya begitu. Apabila perkara ini sudah sampai ke tahap dia dicalonkan di acara anugerah, timbul rasa bersalah dan takut pula.

“Bukan apa, saya takut orang memandang serius kewujudan akaun Instagram Lara itu. Ramai ingat apa yang ditulis itu daripada Lara sehingga berlakunya pergaduhan sesama mereka di ruangan komen,” jelasnya kepada Harian Metro.

Populariti Lana Alana yang mendadak sehingga mencapai followers seramai 1.6 juta di Instagram telah menjadikan beliau sebagai seorang selebriti. Namun bagi Awal, tiada sebab untuk beliau mendabik dada atau teruja dengan pencalonan itu kerana Lara masih sama seperti kanak-kanak yang lain. (rkty/w)


Zahirah MacWilson Nafi Putus Cinta, Akui Sedang Bahagia

Pelakon cantik, Zahirah MacWilson menafikan dakwaan orang ramai yang mengatakan bahawa hubungannya bersama pelakon kacak, Zul Ariffin sudah berakhir. Malah buat masa sekarang hubungan mereka masih berlangsung dengan baik tanpa ada sebarang masalah yang timbul.

“Bukan seorang dua yang tanya tapi sudah banyak kali ditanya, kami masih bersama sebenarnya, tidak ada masalah. Orang buat andaian begitu mungkin kerana kami tidak bercerita sangat perihal hubungan kami. Bagi saya tidak perlu ditunjukkan kepada orang luar, karier adalah fokus utama”

“Dalam masa yang sama juga saya dan Zul sendiri memang sibuk dengan urusan masing-masing. Jadi, lebih senang begini sebenarnya. Saya rasa perlu matang dalam hal ini, tidak mahu rasanya untuk saya sendiri bersikap terlalu menunjuk, Kami ada kerjaya masing-masing yang perlu diutamakan,” jelasnya kepada Utusan Online.

Bercakap mengenai penceraian yang berlaku diantara ibu bapanya baru-baru ini, Zahirah berkata, dalam hal ini tiada sebab untuk dirinya berasa trauma dalam soal perkahwinan. Ini kerana apa yang berlaku lebih memberi pengajaran kepadanya dan sebagai manusia anggaplah ia sebagai ketentuan Tuhan. (rkty/w)


Bekas Isteri Jimmy Shanley Jalani Hukuman Penjara 3 Hari

Melalui laporan Harian Metro, Mahkamah Rayuan Syariah memerintahkan bekas isteri pengacara Jimmy Shanley, iaitu Nursuhaila Eliani Suhaimy, menjalani hukuman penjara tiga hari mulai hari ini di Penjara Wanita Kajang.

Sebelum itu, mahkamah sama mengekalkan hukuman Mahkamah Tinggi Syariah Shah Alam pada 28 Januari 2015 terhadap Nursuhaila Eliani yang mengingkari perintah berhubung lawatan dan bermalam membabitkan anak mereka.

Bagaimanapun, panel tiga hakim Mahkamah Rayuan Syariah yang dipengerusikan Ketua Hakim Syarie Tan Sri Dr Ibrahim Lembut mengurangkan jumlah penjara daripada tujuh ke tiga hari.

Penghakiman yang dibacakan Hakim Rayuan Syariah Datuk Aidi Moktar menolak permohonan Nursuhaila Eliani untuk mengetepikan perintah komital berkenaan dengan alasan Mahkamah Tinggi Syariah sudah memberi ruang dan peluang untuk perayu membela diri selain hukuman penjara itu juga tidak melanggar peruntukan undang-undang syariah Selangor. (rtky/s)


Fasha Sandha Bahagia Tanpa Bekas Suami

Pelakon terkenal, Fasha Sandha yang baru sahaja menyambut hari kelahirannya baru-baru ini menjelaskan bahawa hubungan beliau dan bekas suami, Rizal Ashram Ramli hanya sekadar ayah kandung kepada anak-anaknya. Malah setakat ini, beliau tidak bercadang untuk kembali bersama Rizal dan keluarga beliau.

“Terima kasih kepada peminat yang mendoakan kebahagiaan saya dan berharap agar kami berbaik. Ramai juga yang bertanyakan tentang perkara ini kepada saya selepas Rizal memuat naik gambar saya sempena ucapan hari lahir buat saya”

“Sejujurnya, setakat ini saya hanya terima Rizal sebagai ayah kandung kepada kedua-dua anak saya. Saya tidak bercadang untuk kembali bersama Rizal dan keluarganya,” katanya kepada Utusan Online.

Jelasnya lagi, walaupun hidup bersendirian bersama anak-anak, kehidupannya jauh lebih tenang selepas berpisah dengan bekas suami, memandangkan perpisahan itu adalah jalan terbaik buat mereka berdua. Namun begitu, Fasha berasa bersyukur dengan apa yang terjadi dan menganggap ianya adalah takdir.(rkty/w)


Scha al-Yahya Belum Sedia Mengacara Bersama Suami

Pelakon dan pengacara terkenal, Scha al-Yahya akui masih belum bersedia untuk digandingkan bersama suami tersayang, Awal Ashaari yang juga merupakan seorang pelakon dan pengacara hebat. Baginya, Awal mempunyai kelas dan gaya tersendiri sebagai pengacara yang boleh membuatkan dirinya berasa tenggelam.

“Bagi saya, Awal pengacara yang sangat bagus. Dia sentiasa bijak dan peka mengenai isu sekeliling. Malah sebelum mendapat tugasan bagi mana-mana acara yang dihoskan, dia akan mendapatkan info-info terlebih dahulu. Sebab itu saya bimbang jika sepentas dengannya, saya akan tenggelam,” katanya kepada Sinar Harian.

Tambahnya lagi, apabila bercakap mengenai gandingan mereka, Scha akui pernah menolak tawaran untuk mengacarakan sebuah program bersama Awal kerana masih belum bersedia. Tetapi jelasnya jika beliau mendapat tawaran yang sama lagi selepas ini, mungkin ianya boleh dipertimbangkan.

Dalam perkembangan terbaru, Scha akan kembali ke bidang pengacaraan bersama pelakon terkenal, Shaarnaz Ahmad dalam sebuah program terbitan Astro yang bakal ditayangkan tidak lama lagi. Bercakap mengenai perkara itu, Scha berpendapat bahawa peluang yang diberikan itu tepat pada masanya memandangkan anak perempuan beliau yang sudah besar. (rkty/w)


Jual Koleksi Baju Di Instagram, Peminat Ambil Kesempatan Kumpul Koleksi

Berita baik buat peminat Siti Nurhaliza dan juga pengumpul tegar barangan peribadi selebriti kerana penyanyi ini mengambil keputusan untuk menjual semula lebih 50 helai pakaian yang pernah digayakannya sebeum ini.

“Saya sifatkan ini adalah jualan, bukan lelongan sebab itulah saya muat naik di Instagram. Penjualan ini terbuka kepada sesiapa yang berminat. Saya juga mengakui perlu mengasingkan baju yang masih saya pakai dan yang sudah tidak dipakai untuk mengatur semula bilik pakaian saya”

“Kerjaya saya ini (sebagai penyanyi) akan membuatkan pakaian yang dipakai selalu berganti dan saya perlu ruang untuk baju-baju yang baru,” jelasnya kepada mStar Online.

Tambah Siti, sejak dia mula membuka akaun Instagram untuk menjual koleksi pakaiannya itu, memang ramai peminat yang membeli untuk dijadikan koleksi mereka. Untung kepada siapa yang beli kerana menurut Siti, kebanyakan baju yang dijual masih berada dalam keadaan baik dan hanya dipakai sekali atau dua pada majlis-majlis tertentu. (rtky/s)


Faye Kusairi Nafi Jadi Punca Penceraian Elly Mazlein Dan Azmi Hatta

Jika sebelum ini Elly Mazlien pernah mengeluarkan satu kenyataan mengaitkan seorang pelakon muda, Faye Kusairi  sebagai punca penceraian beliau dan bekas suami, Azmi Hatta. Terbaru, Faye menafikan sekerasnya tuduhan itu serta meminta Elly untuk tampil menarik balik tuduhan tersebut dan memohon maaf kepadanya.

“Dia tidak meminta maaf pun dan tidak menjawab permintaan saya itu, tetapi apabila dia cakap tidak menuduh siapa-siapa maksudnya saya bukanlah puncanya”

“Niat saya cuma ingin melindungi keluarga daripada cemuhan masyarakat dan menegakkan kebenaran yang saya bukan punca kes cerainya itu. Hal lain pula, anda perlu bertanya dengan peguam saya. Buat masa ini, saya belum ada masa untuk berjumpa atau berbincang dengan peguam lagi. Saya akan fikirkannya nanti,” katanya kepada Harian Metro.

Selain itu, tambahnya lagi keadaan Elly yang sedang sedih dan tertekan setelah apa yang berlaku, lebih-lebih lagi didalam tempoh berpantang mungkin membuatkannya senang dipengaruhi oleh orang lain sehingga menuduhnya sebagai punca penceraian mereka.

Faye didalam kenyataan yang sama turut memberi tempoh selama dua bulan kepada Elly untuk menarik balik tuduhan yang dianggap sebagai fitnah kepadanya. Namun jika Elly gagal berbuat demikian, beliau tidak akan teragak-agak merancang untuk mengambil tindakan undang-undang terhadap pelakon itu.

Sementara itu apabila ditanyakan sejauh mana hubungan yang terjalin diantara beliau dan Azmi, Faye menjawab bahawa ia hanyalah sekadar hubungan profesional diantara seorang pelakon dan seorang pengarah di lokasi penggambaran drama dan tidak lebih daripada itu. (rkty/w)


Sharifah Sakinah Redha Kandungan Gugur, Anggap Tiada Rezeki

Takziah kami ucapkan kepada pelakon terkenal, Sharifah Sakinah yang telah mengalami keguguran baru-baru ini. Bagaimanapun pasangan romantis ini menganggap bahawa mungkin tiada rezeki lagi untuk mereka memiliki anak serta redha dengan ketentuan Ilahi.

BACA: Sharifah Sakinah Mohon Maaf Isu Jelir Lidah Di Kota Suci Mekah

“Saya mendapat tahu mengenai keguguran ini sekitar dua minggu lalu. Kandungan itu sendiri masih pada peringkat awal. Bagaimanapun, saya menerima ketentuan ini dengan redha. Suami, Aliff Adha turut berperasaan sama,” katanya kepada Berita Harian.

Menurutnya lagi, walaupun bayi yang dikandung beliau hanya dipinjamkan dalam tempoh yang begitu singkat, tetapi ia cukup memberi kenangan indah bagi pasangan ini.

Sementara itu, beliau juga dimaklumkan oleh doktor bahawa tiada apa yang perlu dibimbangkan berhubung kejadian malang yang menimpa dirinya.

Sebelum ini, Sharifah Sakinah pernah mengeluarkan kenyataan bahawa dirinya masih belum bersedia untuk menimang cahaya mata kerana ingin meneruskan pengajian didalam kursus kecerdasan di luar negara.

Namun, tambahnya jika sudah ditakdirkan mereka mendapat anak dalam masa yang terdekat, beliau terima dengan hati terbuka. (rkty/w)


Anzalna Nasir Akui Berkira Belanja Wang Untuk Kecantikan Wajah

Pelakon jelita, Anzalna Nasir akui bahawa beliau tidak seperti wanita lain yang mengambil berat tentang penjagaan dan kecantikan wajah. Malah, baginya lebih baik berhabis wang untuk baju, beg tangan serta aksesori daripada membeli barangan yang tidak nampak dimata.

“Sejujurnya saya bukan seorang yang menjaga kecantikan diri kerana jika diikutkan, saya malas untuk memakai pelembap muka. Namun, saya akur tuntutan kerja sebagai pelakon memerlukan saya untuk menjaga penampilan diri.

“Bukan mudah untuk saya membelanjakan sejumlah wang untuk kecantikan kerana lebih gemar membeli barang yang nampak hasilnya. Oleh itu, duit yang diperuntukkan untuk aspek kecantikan mengikut kemampuan saya saja. Kulit saya sangat sensitif sekiranya mengenakan solekan untuk tempoh yang lama,” katanya kepada Berita Harian.

Sementara itu, dalam perkembanagn kerjaya seninya, Anzalna turut menjelaskan bahawa setakat ini beliau memilih keutamaan untuk menguruskan soal rumah tangga bersama suami tersayang, Hanif Zaki terlebih dahulu.

Namun akan kembali aktif semula ke layar perak selepas Hari Raya Aidilfitri nanti. (rkty/w)


Zahiril Adzim, Sheera Aiyob Akui Bawa Anak Ke Mekah Cabar Fizikal & Mental

Baru-baru ini pasangan bahagia, Zahiril Adzim dan Shera Aiyob berpeluang menunaikan ibadah umrah di tanah suci Mekah bersama dengan anak mereka, Nadi Anaqi. Bagi Zahiril, membawa anak kecil merupakan satu pengalaman yang mencabar fizikal dan mental buat mereka.

“Pertama kali bawa Anaqi satu cabaran juga untuk saya dan isteri memandangkan ada waktu saya kena dukung Anaqi, terutamanya sewaktu tawaf. Waktu Saie juga Anaqi sudah tidur, dan sekali lagi saya dan Shera bergilir dukung Anaqi”

“Kami panjat gua hiraq yang sangat tinggi, bawa Anaqi juga. Dukung dia sampai atas, memang mencabar sangat. Tapi sebab hajat kami nak bawak dia masuk gua hiraq, Alhamdulillah sampai juga kami bertiga dan dapat duduk di dalam gua hiraq sekeluarga untuk beberapa ketika,” katanya kepada Media Hiburan.

Selain itu, Zahiril juga berkongsi pengalaman bertuah mereka sewaktu membawa Anaqi menziarahi makam Rasulullah di Madinah, dimana selepas sahaja Anaqi menyampaikan salam kepada Rasulullah, telatahnya yang aktif itu tiba-tiba bertukar menjadi senyap dan terus lena dibahu bapanya. (rkty/w)


Izreen Azminda Nafi Bercinta Dengan Redza Rosli, Akui Bahagia Hidup Solo

Pelakon drama bersiri Kak Mar yang pernah hangat ditayangkan di TV3, Izreen Azminda menafikan desas-desus yang mengatakan beliau kini sedang menjalinkan hubungan istimewa bersama pelakon baru, Redza Rosli.

“Redza cuma kenalan saya sahaja. Kami pernah berlakon dalam drama bersiri Kak Mar, tetapi tiada babak pun yang menggandingkan kami bersama.Saya sendiri tak tahu macam mana gosip ini boleh timbul. Saya kini bahagia dengan status solo dan gembira dengan kehidupan saya sekarang,” katanya kepada Astro Gempak.

Menerusi portal Astro Gempak, Izreen menjelaskan bahawa kadang-kala dirinya berasa rimas apabila sering dikaitkan dengan hubungan cinta lokasi dengan pelakon lelaki yang dianggap sebagai kawan sahaja. Malah baginya, mungkin perkara seumpama ini timbul kerana ramai pihak tidak mengetahui keadaan sebenar beliau.

Izreen sebelum ini pernah berkahwin dengan seorang pengarah yang juga bekas suaminya kini, Muhammad Riza Baharudin dan dikurniakan seorang cahaya mata lelaki bernama, Adrian Umar. Namun perkahwinan tersebut berakhir pada tahun 2014 apabila bekas suaminya melafazkan cerai di set penggambaran selepas berlakunya pertengkaran. (rkty/w)


Gambar Sekitar Sambutan Meriah Birthday Fasha Sandha

Baru-baru ini pada 28 Mac, ditemani saudara dan rakan selebriti, sebuah majlis sambutan hari lahir Fasha Sandha yang cukup meriah dan bertemakan warna putih telah diadakan. Selain itu, Fasha turut menerima ucapan hari lahir daripada peminatnya di Instagram.

Tidak ada perkara yang lebih menggembirakan buat ibu tunggal ini apabila majlis tersebut turut dimeriahkan lagi dengan cahaya matanya. Apa pun, semoga Fasha akan terus kuat menempuhi cabaran dan dipermudahkan segala urusan.

Kami kongsikan beberapa keping gambar sepanjang majlis sambutan hari lahir Fasha yang ke 32 tahun berlangsung. Enjoice! (rtky/s)


Harith Iskander Sindir Pemandu Teksi Mogok Di Instagram

Berikutan mogok yang dilakukan oleh pemandu teksi di ibu kota semalam, ramai yang menyuarakan pendapat mereka di laman sosial termasuklah barisan selebriti. Tidak ketinggalan, Harith Iskander turut menyuarakan pendapatnya mengenai situasi tersebut melalui Instagram.

Melalui kenyataannya di Instagram tersebut, Harith menjelaskan bahawa pemandu teksi yang menyertai mogok sebenarnya dalam masa yang sama telah melepaskan peluang untuk mendapatkan pelanggan. Sebaliknya, masalah itu menyebabkan pelanggan terpaksa memilih perkhidmatan Uber dan juga Grab Car.

Rata-rata pengikutnya di Instagram setuju dengan perkara tersebut selain turut menyatakan pendapat mereka mengenai mogok yang diadakan di Bukit Bintang, bermula sekitar jam 10 pagi dan hanya berakhir dua jam kemudian.

Melalui Astro Awani, mogok tersebut diadakan kerana pemandu teksi bengang dengan perkhidmatan kereta sewa persendirian Uber dan Grabcar. Protes tersebut melibatkan 300 pemandu teksi yang meletakkan teksi di jalanan sekali gus menghalang laluan utama. (rtky/s)


Tasha Shilla Waspada Pilih Calon Suami, Belajar Dari Pengalaman

Pelakon yang sering dilanda kontroversi, Tasha Shilla akui tidak akan mudah terpedaya dengan lelaki lagi seperti dahulu, sebaliknya pengalaman yang dilalui telah banyak mengajar beliau untuk lebih berhati-hati.

BACA: Bekas Kekasih Tasha Shilla Ada Bukti, Mahu Dedah Kejadian Sebenar

“Dulu memang saya akui mudah terpedaya dengan kata-kata lelaki. Namun kini, pengalaman banyak mengajar saya untuk lebih berhati-hati. Jadi, buat masa ini biarlah saya fokus terhadap kerjaya seni. Tahun ini juga umpama comeback bagi saya selepas pelbagai kontroversi melanda diri sepanjang tahun lalu”

“Sebelum ini juga memang saya pernah menghadiri kursus kahwin, tetapi tanpa pasangan. Dalam hati, memang saya sudah bersedia untuk mendirikan rumah tangga, cuma apakan daya saya belum ada calon,” katanya kepada Berita Harian.

Selain itu, Tasha juga memaklumkan bahawa dirinya akan tetap terus berkecimpung didalam industri tanah air walaupun sudah berumah tangga dimasa akan datang. Tetapi buat masa ini, impian untuk melihat dirinya menaiki pelamin dalam masa terdekat mungkin tidak akan kesampaian. (rkty/w)


"Saya Tak Pernah Buat Pembedahan Plastik Untuk Kelihatan Seperti Scha"

Pelakon yang semakin meningkat naik, Dayana Roza menolak dakwaan orang ramai yang mengatakan dirinya sanggup membuat pembedahan wajah demi kelihatan seperti pelakon wanita terkenal, Scha Al-Yahya.

“Bagi saya itu bukan masalah besar pun, banyak artis yang mempunyai iras-iras wajah dengan selebriti lain. Saya tak pernah buat pembedahan plastik semata-mata untuk kelihatan sama dengan Scha. Lagipun, saya memang kasar”

“Saya tidak pernah cuba meniru siapa-siapa. Mungkin di mata orang ramai, ada iras-iras Scha tapi sebenarnya, saya tak nampak persamaannya. Sejak dulu pun orang dah cakap, tapi itulah saya tak nampak apa yang seirasnya kami,” katanya kepada Utusan Online  berkenaan perkara yang timbul.

Walaupun sudah berkecimpung didalam bidang lakonan selama tujuh tahun, Dayana tidak pernah sesekali mengeluh dan mempersoalkan rezeki yang diperolehinya, malah terus berusaha untuk mengukuhkan namanya.

Sebelum ini, Dayana yang dikenali melalui filem Zombi Kilang Biskut mengakui sejak namanya dikenali ramai, beliau amat menjaga tindak tanduknya apabila setiap kali keluar rumah. Malah, tambahnya lagi, jika keluar dengan muka yang tidak bersiap pun, pasti akan ada yang mengenalinya. (rkty/w)


Faizal Ismail Tidak Mampu Lagi Sembunyi Rahsia Dari Peminat

Kalau anda seperti kami yang memang aktif sepanjang hari kerana tuntutan kerja mahu pun hal peribadi, mesti tidak sampai ke malam kita semua akan kehabisan tenaga. Kadang kadang waktu malam memang jadi waktu berehat sahaja.

Jadi mengambil minuman tambahan seperti kopi pra-campuran memang menjadi amalan ramai untuk mengekalkan tenaga sepanjang hari. Namun, kopi pra-campuran manakah yang paling baik untuk anda? Ha, ikuti kisah Faizal Ismail.

Faizal Ismail yang telah menemui rahsia untuk bagaimana kekal cergas dan bertenaga walaupun ada tuntutan kerja sehingga ke malam hari. Maklumlah sebagai selebriti masa kerja selalunya tidak menentu.

Apatah lagi buat Faizal Ismail yang sudah mendirikan rumahtangga dan perlu juga memberikan masa serta tenaga buat isteri dan anak anak tercinta. Apa pun, kita semua setuju yang keluarga itu komponen penting dalam hidup.

Bercakap kepada media baru baru ini, Faizal Ismail mendedahkan yang beliau sebenarnya sudah lama mengamalkan minum kopi pra campuran Alicafe untuk kekal bertenaga sepanjang hari dan berbangga apabila terpilih untuk menjadi jurucakap produk tersebut.

“Ya, memang saya penggemar kopi. Malah, saya telah cuba pelbagai jenis kopi kerana saya beranggapan kesemua kopi adalah sama. Namun, jauh panggang dari bara. Bila saya mula mencuba kopi Alicafe Tongkat Ali dan Ginseng ini, saya dapati khasiatnya memang luar biasa”

“Maksud saya, walaupun ia hanyalah secawan kopi, tetapi setelah saya minum kopi ini, saya dapat rasakan perbezaannya. Saya lebih bertenaga dan lebih fokus. Bukan sahaja di siang hari, malah sehingga ke malam,” jelasnya panjang lebar.

Alang alang sudah bertemu dengan Faizal Ismail, kami korek lagi apa rahsia di sebalik kelainan minuman Alicafe ini berbanding produk lain di luar sana. Semangat juga bekas penyampai radio ini memberikan jawapan kepada soalan kami.

Menurut Faizal Ismail, Alicafe Tongkat Ali dan Ginseng merupakan kopi pracampur 5-dalam-1 mengandungi dua bahan tambahan yang menakjubkan. Selain daripada menggunakan biji kopi yang berkualiti tinggi, ia juga mengandungi Tongkat Ali dan juga Ginseng.

Kedua-dua bahan ini merupakan pemangkin kepada khasiat yang luar biasa. Tongkat Ali dapat membantu meningkatkan tenaga secara keseluruhan dan dapat membantu mengekalkan fokus minda. Ginseng pula merupakan bahan antioksidan yang mampu meningkatkan fungsi kognitif dan menguatkan tubuh menentang serangan penyakit dalam jangka masa panjang.

Tidak hairanlah Faizal Ismail mampu bertahan sepanjang hari untuk bekerja dan luangkan masa bersama keluarga, ada bahan api hebat yang menjana tenaga dirinya setiap hari. Alicafe memang secawan khasiat setiap kali. Kalau free nanti, boleh belanja kami secawan, heh.


Emma Akma Maafkan Bekas Suami, Akui Masih Trauma

Jika sebelum ini Emma Akma pernah berkongsi derita sehingga pernah terfikir untuk membunuh diri, bekas lelakinya, Omar Ramli, pernah menghubunginya untuk kembali rujuk namun pelakon tersebut mempunyai jawapan tersendiri terhadap hasrat lelaki yang pernah menyeksa jiwanya itu.

“Sejak kami bercerai dia sentiasa menelefon dan menghantar mesej untuk memujuk saya kembali kepadanya kerana masih sayangkan saya. Dia juga ada menyatakan rasa kekesalan terhadap apa yang berlaku sebelum ini tetapi rasanya cukuplah apa yang terjadi sebelum ini,” jelasnya kepada mStar Online.

Selain telah memaafkan lelaki tersebut dan tidak mahu berjumpa dengan bekas suaminya, Emma dalam masa yang sama menjelaskan bahawa dia kini masih trauma dengan kejadian tersebut serta berharap agar Omar dapat meneruskan kehidupan tanpanya.

“Saya sudah reda dan maafkan segala perbuatannya kepada saya dan selebihnya itu di antara dia dengan Allah. Biarpun masih trauma dengan apa yang telah terjadi saya ambil keputusan untuk teruskan hidup dan berharap Omar juga dapat buat perkara sama,” katanya. (rtky/s)


Shaarnaz Nafi Ke Kursus Kahwin, Tidak Cepat Melatah Dengan Fitnah

Baru-baru ini kedengaran pelakon popular, Shaarnaz Ahmad bersama cinta hatinya, Nabila telah menghadiri kursus perkahwinan namun empunya badan, Shaarnaz menafikan dakwaan itu. Beliau juga tenang dan tidak terlalu ambil pusing apabila mendengar perkara tersebut.

“Nabila memang sudah pergi kursus, tinggal saya sajalah belum pergi. Saya pun dah berusia 32 tahun mestilah saya mahu kahwin kan. Tetapi perancangan kahwin tu masih belum ada, insyallah mungkin tahun ini atau tahun hadapan”

“Saya tidak suka ambil pusing dan cepat melatah dengan gosip-gosip macam ni. Saya dalam industri ini pun dah lama, jadi dah biasa dah. Bagi saya asalkan mereka tak usik keluarga saya sudah cukup,” katanya kepada Rotikaya.

Jika dimbas kembali, pasangan ini satu ketika dahulu dikatakan pernah mengakhiri hubungan mereka namun dek kerana cinta yang masih utuh, mereka kembali bersatu. Katanya lagi, Nabila juga merupakan orang kuat didalam hidupnya yang sentiasa menyokong beliau dalam pelbagai aspek selain tidak membuat kepalanya berserabut. (rkty/w)


Zamani Akui Dirinya Masih Solo, Belum Sedia Untuk Berkahwin

Vokalis kumpulan Slam, Zamani akui dirinya masih tidak berpunya dan dalam masa yang sama menafikan status beliau yang tidak berkawhin kerana kecewa dan tidak move on dengan kisah cinta lama.

“Tiada istilah kecewa dalam hidup saya walaupun pernah beberapa kali putus cinta. Sebagai manusia biasa saya ada keinginan untuk berkahwin, tetapi mungkin belum tiba masanya”

“Tetapi saya tidak menolak sekiranya memang sudah ditakdirkan saya berkahwin. Saya serahkan semuanya kepada qada’ dan qadar,” jelasnya menerusi portal Astro Gempak selain menyatakan keinginannya untuk berkahwin tetapi haruslah menerima dirinya seadanya.

Merungkai kembali cerita lama, pada awal tahun lepas setelah Zamani ditahan atas tuduhan salah guna dadah, komposer terkenal Saari Amri yang juga rapat dengan Zamani telah memuatnaik status berkaitan dengan Siti Nurhaliza namun Siti enggan mengulas lanjut perkara berkenaan. (rkty/w)


Maya Karin Hiraukan Lamaran Lelaki Pelik, Bimbang Jadi Ancaman

Percaya atau tidak, ketika Maya Karin sedang berada di Jerman, seorang lelaki telah berjumpa dengan ibunya dan memerikan hadiah sebentuk cincin lamaran dan lebih menakutkan, Maya langsung tidak mengenali lelaki tersebut.

“Saat diberitahu ibu ada lelaki datang memberi hadiah sebentuk cincin untuk melamar, bulu roma saya terus meremang. Yalah, saya sifatkan lelaki itu seorang yang pelik dan berani kerana terus berjumpa dengan ibu saya, namun saya langsung tidak mengenalinya”

“Apa yang boleh saya katakan, mengabaikannya adalah tindakan paling wajar harus saya buat kerana saya langsung tidak mengenali tuan empunya diri dan bimbang akan mendatang ancaman bahaya pada diri saya kelak,” jelas Maya kepada mStar Online.

Cincin tersebut kini berada dalam simpanan ibu pelakon tersebut. Dalam masa yang sama, pelakon ini juga menjelaskan bahawa kini dia selesa dengan seorang lelaki ketika dia bercuti.

“Saya senang katakan yang kami berkawan. Setidak-tidaknya saya tahu dia terima diri saya seadanya tanpa mengetahui siapa diri saya di Malaysia,” katanya ringkas. (rtky/s)


Fiza Elite Akui Bahagia Bersama Cinta Baru

Selepas gagal dalam perkahwinan kedua, Fiza Elite akui bahawa beliau kini sedang bahagia bersama cinta hati baru melalui gambar mesra dengan kata-kata romantis yang dimuat naik dilaman sosial beliau.

“Saya belum bersedia untuk memberi komen lanjut mengenai perhubungan itu. Begitupun diakui, saya bahagia dengan seseorang. Lagipun gambar yang saya muat naik di Instagram sudah menunjukkan status perhubungan itu”

Bagaimanapun, beliau menerusi Berita Harian enggan mendedahkan identiti jejaka istimewa yang baru dikenalinya itu. Malah, beliau hanya serahkan kepada peminatnya sendiri untuk menilai sejauh mana hubungan itu terjalin.

Sehubungan dengan itu, ramai yang meluahkan rasa gembira dengan perkembangan hidup Fiza yang semakin bahagia selepas berpisah dengan bekas suami, Adam AF untuk kali kedua pada awal Januari lalu. (rkty/w)


“Itu Gambar Untuk Majalah Kesihatan, Apa Masalahnya"

Selepas bergambar separuh bogel didalam kolam renang baru-baru ini dan dikecam sesetengah pihak di laman sosial, Zul Ariffin tampil mempertahankan tindakannya itu kerana ia dikatakan bersesuaian dengan tema majalah terbabit.

“Itu adalah sesi bergambar untuk majalah kesihatan. Jadi apa masalahnya. Itu adalah majalah kesihatan. Takkanlah saya hendak pakai telekung pula,” jelasnya kepada Utusan Online terhadap perkara tersebut.

Walaupun tindakan itu dilihat sebagai tindakan yang wajar oleh Zul Ariffin, namun begitu ramai yang mengkritik gambar berkenaan sebagai keterlaluan kerana mendedahkan aurat sebagai lelaki Muslim.

Selain itu, ada juga pihak yang mengaitkan gambar itu dengan insiden yang pernah berlaku kepada penyanyi, Faizal Tahir yang pernah di gam kerana membuka baju ketika membuat persembahan. (rkty/w)


Mira Filzah Tetap Dengan Pendirian Tidak Mahu Bersentuhan

Pelakon cantik manis, Mira Filzah masih tetap dengan pendiriannya untuk tidak mahu bersentuhan dengan mana-mana lelaki di lokasi penggambaran walaupun kemahuannya sukar untuk dipenuhi.

“Prinsip saya itu diterima secara terbuka oleh tenaga kerja produksi. Mungkin ada orang kata boleh ke berlakon tak pegang sana situ sini. Tetapi dengan teknik kreatif krew lokasi penggambaran, adegan yang tidak bersentuhan itu boleh dibuat secara teliti oleh mereka agar nampak real”

“Apa-apa pun, ia juga tetap bergantung kepada komitmen kita apabila berlakon. Bagaimana nak hayati watak agar sampai ke jiwa penonton. Itu yang paling penting agar lakonan saya nampak natural, bersahaja dan diterima oleh semua pihak,” katanya menerusi portal Murai. (rkty/w)


Perkahwinan Adira AF Dan Suami Disahkan Mengikut Hukum Syarak

Pasangan yang pernah bernikah secara berpoligami di Songkhla, Thailand pada 3 Disember tahun lalu, Adira Suhaimi dan suami, Datuk Seri Adenan Abu kini telah diisytiharkan sah oleh mahkamah.

Menerusi Berita Harian, Mahkamah Tinggi Syariah hari ini telah mengesahkan pernikahan mereka selepas Hakim Syarie Muhammad Abdul Karim Wahab meneliti dan berpuas hati dengan semua keterangan, hujahan bertulis serta bukti pernikahan yang dikemukakan pasangan itu.

Bagaimanapun, mahkamah memerintahkan pasangan itu mendaftar pernikahan mereka di Jabatan Agama Islam Wilayah Persekutuan (JAWI) bagi mengesahkan status mereka.

Sebelum itu, Adira dan suami yang diwakili peguam Syarie Irsamuddin Ikhsan telah menfailkan permohonan pengesahan nikah secara berpoligami di luar negara di Mahkamah Tinggi Syariah pada 8 Januari lalu. (rkty/w)


Filem 10 Cloverfield Lane Bakal Rungkai Misteri Peminat

Baru tengok trailer saja pun sudah tertanya-tanya apakah sebenarnya yang telah dilihat oleh pelakon wanita di sebalik pintu di dalam filem tersebut. Bagi pengikut tegar filem ini yang bertajuk Cloverfield pada tahun 2008, ini mungkin jawapan kepada persoalan yang bermain di dalam fikiran anda.

Apa yang lebih menarik lagi, ramai yang beranggapan bahawa filem yang bakal ditayangkan di pawagam pada 7 April ini sebenarnya mampu merungkai persoalan filem sebelum ini namun apa yang anda tonton nanti mungkin membuatkan nafas anda semakin sesak dengan persoalan terbaru.

Dalam filem 10 Cloverfield Lane yang dibintangi oleh Mary Elizabeth Winstead, John Goodman, dan John Gallagher Jr, cerita bermula apabila Michelle terlibat dalam dalam kemalangan jalan raya dan diselamatkan oleh lelaki berbadan besar.

Namun Michelle dalam masa yang sama juga cuba melarikan diri daripada tempat persembunyian lelaki yang mahu menyelamatkannya itu tanpa menyedari apa sebenarnya yang berlaku di luar.

Kami kongsikan bersama anda trailer filem ini yang kelihatan biasa-biasa saja pada awalnya, namun cukup kuat untuk menarik kami ke pawagam untuk sama-sama merungkai misteri serangan di Cloverfield sebelum ini. Apa yang pasti, kita semua ingin tahu apakah yang terjadi di sebalik pintu tersebut.

Diterbitkan oleh nama gah J.J Abrams, babak suspen dan kejutan di dalam 10 Cloverfield Lane ini turut sama membuatkan pengkritik filem kagum dengan jalan penceritaan.


"Saya Ikhlas Menjalinkan Hubungan Mesra Dengan Peminat"

Walaupun Anugerah Meletop ERA 2016 (AME 2016) sudah lama melabuhkan tirainya, masih ada lagi pihak yang mempertikaikan kemenangan selebriti popular, Ayda Jebat yang berjaya membolot empat anugerah.

Menerusi Harian Metro, Ayda Jebat menjelaskan bahawa beliau ikhlas menjalinkan hubungan mesra dengan peminatnya tanpa mempunyai agenda tersembunyi seperti mahu meraih undi.

“Tiada sekelumit niat pun dalam hati saya menjalin hubungan mesra dan baik dengan peminat semata-mata mahu memancing undi mereka. Sebagai selebriti yang baru membina nama dalam karier seni, sejujurnya kemesraan saya dengan peminat itu adalah tanda penghargaan dan terima kasih”

“Saya bersyukur dan terharu dengan sokongan padu diberi peminat yang menerima baik hasil kerja saya selama ini. Tanpa sokongan peminat, saya pasti takkan berada pada tahap seperti sekarang,” katanya kepada Harian Metro.

Terdahulu, Ayda Jebat akui turut merasa tertekan dengan kritikan dan tomahan yang dilemparkan kepadanya selepas memenangi anugerah di majlis terbabit. Bagaimanapun, Ayda tidak ambil pusing tentang perkara berkenaan. (rkty/w)


Awie Mahu Filemkan Kisah Cinta Dengan Erra Fazira

Bagi peminat Erra Fazira dan juga Awie, ini mungkin berita gembira buat anda atau mungkin jua berita gembir buat pasangan tersebut kerana mereka bakal mengimbau kembali kenangan percintaan di zaman muda remaja melalui sebuah filem. Masing masing pun sudah single. Eh.

“Projek berkenaan sudah lama saya rancang tetapi banyak perkara yang perlu saya teliti terlebih dahulu termasuk meminta kebenaran daripada Erra untuk mendedahkan tentang kisah kami dalam sebuah filem”

“Apabila saya utarakan idea berkenaan kepada Erra dia positif mengenainya dan sekiranya segalanya berjalan lancar, Insya-Allah ia akan menjadi projek terbaharu saya,” katanya dipetik daripada mStar Online.

Untuk pengetahuna anda, Erra dan Awie mula menjalin cinta selepas sama-sama membintangi filem Sembilu sebelum mengikat tali pertunangan pada tahun 1996.Namun dua tahun kemudian semuanya berakhir dan Awie berkahwin dengan penyanyi Arni Nazira pada Disember 1998.

Tambah Awie, filem tersebut juga bukanlah bertujuan untuk mendedahkan aib mana-mana pihak sebaliknya ingin menjelaskan perkara sebenar yang terjadi. Katanya lagi, hanya perkara penting sahaja akan dimasukkan dalam jalan cerita filem itu nanti. (rtky/s)


Tiz Zaqyah Tidak Kisah Kahwin Lewat, Belum Bersedia

Sudah menghampiri umur 30 tahun, nampaknya pelakon Tiz Zaqyah tidak dapat lari daripada soalan mengenai jodoh. Bagaimanapun, Tiz mempunyai pandangan tersendiri mengenai perkara tersebut.

“Kalau soal cinta, saya tiada apa nak komen. Tetapi saya tak pula fikir usia saya ini sudah agak lewat untuk mendirkan rumah tangga. Saya tiada tekanan dalam soal kahwin ini kerana kita tidak perlu kaitkan dengan soal bersedia atau tidak”

“Saya tak terasa kalau orang bertanya, cuma jangan kata saya ini nak kahwin lambat kerana tidak bersedia. Lumrahnya seorang perempuan, kalau dia berkahwin, punya anak, secara automatik dia boleh menjadi ibu dan menjaga anak-anaknya,” katanya kepada Utusan Online.

Mahu atau tidak, selepas ini jika Tiz sudah berkahwin pasti ada persoalan lain yang akan timbul berkaitan dengan zuriat dan juga mungkin mengenai berat badan naik. Apa pun, Tiz pastinya akan menjelaskan kepada pihak media apabila dia bersedia untuk berkahwin nanti. (rtky/s)


Sekitar Resepsi Kedua Perkahwinan Jihan Muse, Ungku Hariz

Pasangan romantis, Jihan Muse dan pasangan Ungku Hariz yang selamat diijabkabul pada 20 Mac lalu, kini telah melangsungkan sebuah lagi majlis resepsi kedua bagi pihak lelaki.

Majlis yang diadakan di Menara Naza Taman Tun Dr Ismail (TTDI), Shah Alam tampak berseri dengan rekaan hiasan yang dipenuhi dengan warna ungu sebagai tema majlis. Manakala bagi busana pengantin pula, Jihan dan suami lengkap berpakaian songket berwarna kuning.

Majlis resepsi yang cukup indah itu turut dihadiri oleh barisan selebriti tanah air seperti Shila Amzah, Sharifah Sakinah, Nad Zainal, Zara Zya, Elfira Loy, Erra Fazira dan ramai lagi. Tidak lupa juga saudara mara dan teman rapat pasangan

Mereka yang telah menjalinkan hubungan cinta sejak 9 tahun lalu, telah melangsungkan perkahwinan pada 20 Mac lalu dan dinikahkan sendiri oleh bapa pengantin perempuan, Musa Abdul Aziz. Pengantin perempuan telah menerima RM300 sebagai mas kahwin dan saling berbalas lima dulang hantaran.

Kami kongsikan beberapa keping gambar sepanjang majlis resepsi kedua perkahwinan Jihan Muse dan pasangan, Ungku Hariz. Enjoice! (rkty/w)


Tempah Baju Ukuran Kecil Beri Motivasi Kepada Che Ta

Setiap wanita pasti memiliki rahsia tersendiri dalam menjaga penampilan supaya tampak cantik dan menawan walaupun sudah berusia. Bagi Rozita Che Wan, menempah baju mengikut ukuran kecil adalah rahsia kecantikannya yang terkenal dengan bentuk badan bak anak dara.

“Saya biasanya akan pastikan ukuran pakaian yang ditempah itu muat dengan tubuh. Ini kerana saya suka menggayakan busana yang selesa dipakai”

“Lagipun, hingga kini saya masih boleh menggayakan pakaian yang ditempah 10 tahun lalu. Ia satu perkara yang dibanggakan. Saya sendiri terkejut kerana masih boleh mengenakan pakaian yang sudah bertahun-tahun lamanya,” katanya kepada Harian Metro.

Tambahnya lagi, selepas memberi ukuran kepada pereka fesyen, ia menjadi motivasi buat dirinya untuk mengurangkan berat badan seperti yang diimpikan. Bagi Che Ta, wanita perlu mengutamakan penjagaan dan penampilan diri, tidak kiralah suri rumah atau bekerjaya.

Selepas melahirkan Aaisyah Dhia Rana, Che Ta akui melakukan kaedah berbengkung dan bertungku setiap hari untuk mengempiskan perut supaya dapat kembali langsing dan sehingga kini berat badannya hanya 50 kilogram! (rkty/w)


Gambar Sekitar Majis Resepsi Adira AF, Suami Di Sabah

Pasangan yang pernah mencetuskan kontroversi suatu ketika dulu kerana menikah di Thailand, Adira Suhaimi dan pasangan Datuk Seri Adnan Abu telah melangsungkan majlis resepsi mereka di Sabah semalam.

Didalam majlis tersebut, Adira kelihatan cantik menggayakan busana anggun berwarna merah jambu dan suaminya pula yang lebih dikenali sebagai Dato Red segak memakai sut berwarna kelabu.

Majlis yang diadakan secara ringkas itu kelihatan bertambah meriah dengan kehadiran ahli keluarga, saudara dan teman rapat pasangan. Dengan ini, kami kongsikan bersama anda beberapa keping gambar sekitar majlis resepsi Adira berlangsung. Enjoice! (rkty/w)


Terlibat Kemalangan Teruk, Yatt Hamzah Akui Masih Trauma

Akibat tayar kereta pecah dan hilang kawalan, Yatt Hamzah telah mengalami kemalangan dan keadaan kereta juga turut rosak teruk ketika dalam perjalanan pulang daripada Temerloh menghala ke Kuala Lumpur.

“Saya bersama adik ipar dan pembantu dalam perjalanan pulang ke Kuala Lumpur dari Mentakab selepas program Jelajah Ikim. Kemalangan berlaku di Lebuhraya Karak apabila secara tiba-tiba tayar kereta saya pecah dan saya hilang kawalan sehingga berpusing beberapa kali dan kemudian melanggar pembahagi jalan,” ujarnya kepada mStar Online.

Yatt menjelaskan, dia kini terkejut dengan kemalangan tersebut. Apa lebih penting, mereka bertiga kini berada dalam keadaan selamat dan tidak mengalami sebarang kecederaan.

“Alhamdulillah saya dan yang lain selamat. Namun saya masih lagi terkejut dan trauma dengan kejadian itu,” ujarnya yang telah melaporkan mengenai kemalangan tersebut di Balai Polis Karak. (rtky/s)


Kelahiran Bayi Kedua Tidak Jejaskan Tumpuan Liyana Kembali Aktif

Kesibukan menguruskan anak selepas kelahiran bayi kedua tidak mengganggu tumpuan Liyana Jasmay untuk kembali aktif didalam kerjayanya didalam bidang perniagaan, Mermaid Luxe dan produksinya, Mermaid Studios.

“Alhamdulillah kerana Selena tidak banyak ragam, begitu juga anak sulung, Sofia Arissa. Jadi, ia memudahkan saya kembali memberikan fokus kepada kerja. Mungkin kerana sudah lama berehat, saya tidak sabar untuk kembali bekerja. Bayangkan sehari selepas selesai berpantang, saya terus ke pejabat menguruskan apa yang perlu”

“Ketika sarat mengandung dan selepas itu melahirkan anak serta berpantang, banyak projek yang dirancang tertangguh. Syukur semuanya kini kembali berjalan dengan baik. Selain perniagaan, fokus saya kepada kerjaya seni juga tidak dilupakan. Insya-Allah, bulan depan saya akan muncul dengan single terbaharu,” jelasnya kepada portal Berita Harian.

Dalam pada itu, Liyana yang bakal menyambut ulang tahun kelahirannya pada 28 Mac ini turut disambut meriah dikalangan teman rapatnya serta stokis Mermaid Luxe di buktiknya sebentar tadi.

Kami kongsikan bersama anda beberapa keping gambar sekitar majlis sambutan hari lahir Liyana berlangsung. Enjoice! (rkty/w)


Gambar Sambutan Hari Lahir Ke-28 Memey Suhaiza

Pada 25 Mac baru-baru ini, genaplah usia pelakon Memey Suhaiza 28 tahun dan sempena hari lahirnya itu, sebuah majlis sambutan telah diadakan di Wangsa Grill by Chef Zubir yang terletak di Wangsa Melawati. Memey siap dapat kek berbentuk bag tangan berjenama. Cantik!

Selain rakan dan saudara terdekat, majlis yang diadakan cukup meriah itu turut dihadiri oleh, pereka kasut terkenal, Jimmy Choo. Apa yang pasti, gelagat Norman Hakim dan anak-anaknya jelas memperlihatkan sisi bahagia pasangan ini.

Apa pun, semoga keluarga kecil ini akan terus bahagia. Kami kongsikan bersama anda beberapa keping gambar sekitar majlis sambutan hari lahir Memey berlangsung. Enjoice! (rtky/s)


Nelydia Senrose Utamakan Sikap Profesionalisme

Walaupun drama Bukan Aku Tak Cinta (BKATC) pernah mencetuskan kontroversi, Nelydia Senrose tetap teruja dengan lamaran drama itu apabila digandingkan dengan pelakon hebat, Shaarnaz Ahmad disisinya.

“Saya tak akan trauma atau terkesan dengan senario sebegitu. Ia membabitkan kerja dan urusan kerjaya. Jika ada orang sekeliling atau yang rapat dengan terasa hati, saya tak boleh buat apa”

“Tak relevan untuk bersikap sebegitu kerana kerja tetap kerja. Bagi saya dalam hal sebegini, kita tak boleh campur aduk soal perasan dengan paksi kerja mahupun bidang lakonan,” katanya kepada portal Berita Harian.

Qi Razali yang menjadi insan istimewa buat Nelydia dikatakan kurang senang dengan babak mesra diantara Nelydia dan Shaarnaz. Qi bertambah berang lagi apabila Shaarnaz memuat naik gambar mesra diantara mereka di laman sosial. (rkty/w)


Azira Shafinaz Nafi Sudah Berkahwin Tapi Sudah Punya Teman Istimewa

Heroin drama bersiri yang sedang hangat ditayangkan sekarang, ‘Married Tapi Benci’, Azira Shafinaz menafikan dakwaan dirinya yang sudah berkahwin dek kerana terlalu banyak memuat naik gambar anak buah.

“Selain itu mungkin juga kerana wajah kakak seiras dengan wajah saya. Dek kerana itu orang ingat saya sudah kahwin dan mempunyai anak. Saya harap penjelasan itu dapat menamatkan teka-teki tentang perkahwinan saya.

“Saya masih bujang dan mempunyai seseorang yang cukup istimewa. Cuma belum masanya untuk melangkah ke alam perkahwinan memandangkan masing-masing sibuk dengan karier,” katanya kepada portal My News Hub.

Bagaimanapun, Azira masih merahsiakan identiti individu terbabit yang dikenalinya sejak tiga tahun. Malah katanya lagi, hubungan beliau bersama keluarga lelaki berkenaan juga cukup rapat. (rkty/w)


Tidak Tercalon Dalam ABPBH, Fara Fauzana Tidak Melatah

Pengacara TV popular, Fara Fauzana meluahkan hasratnya untuk membuka laluan kepada bakat-bakat baru bagi menyerlah kelebihan masing-masing didalam bidang pengacaraan.

“Saya berada didalam industri ini sudah terlalu lama, sudah tiba masanya untuk memberi laluan kepada bakat baru untuk serlahkan bakat mereka sama seperti orang memberikannya kepada saya dahulu,” jelasnya dalam portal News Straits Time.

Walaupun tidak tercalon dalam mana-mana kategori didalam Anugerah Bintang Popular Berita Harian ke-29 (ABPBH 29), Fara tidak melatah dan merasakan ini dapat membuka peluang kepada bakat baru.

Beliau yang telah meninggalkan stesen radio Hot FM yang telah dikendalikannya untuk sekian lama, mempunyai rencana tersendiri dengan mengambil peranan mencari bakat baru didalam bidang pengacaraan.

Fara sebelum ini telah memenangi beberapa anugerah didalam ABPBH sebelum ini sejak tahun 2007 dan 2005 dalam kategori Personaliti Radio Paling Popular dan Pengacara TV Wanita Paling Popular. (rkty/w)


Lydiawati Beri Keterangan Kepada Polis Berkaitan Kes Pukul

Akibat tidak tahan diganggu wanita sejak dua tahu lalu, pelakon Lydiawati telah memuatnaik video rakaman dia membelasah wanita berkenaan. Lydiawati kemudiannya dipanggil polis untuk memberi keterangan berhubung kes tersebut di Ibu Pejabat Daerah Ampang semalam.

Lydiawati hadir ke Ibu Pejabat Polis Daerah Ampang kira-kira pukul 6 petang dan dibenarkan pulang selepas polis merakam kenyataannya. Video yang dikongsikan pelakon berkenaan mendapat pelbagai reaksi di laman sosial.

Lydiawati menjelaskan sebelum ini dia telah diganggu wanita berkenaan bermula seja awal pembabitannya dalam dunia seni. Malah wanita berumur 40 tahun itu juga sering menghantar mesej lucah sehingga mengganggu keluarganya.

Sebelum ini, Lydiawati menjelaskan bahawa wanita tersebut turut mendakwa mempunyai harta dan aset ratusan juta ringgit di luar negara serta berkawan dengan selebriti terkenal di luar negara. Namun kini wanita berkenaan melarikan diri. (rtky/s)